CFAH ekaina 2021 - Kursaal Donostia - San Sebastián Kursaal Donostia – San Sebastián\nNathy Peluso, Love of Lesbian eta Amaralen kontzertuetarako sarreren salmenta gaur jarri du abian Kursaal Eszenak\nGaurkotasuna / 30 ekaina, 2021\nKursaal Eszenaren hurrengo denboraldian Donostiako oholtzara igoko diren artisten kontzertuetatik hiruren sarrerak eskura ditzakete zaleek\nAmaralen kontzertua izango da hiruetatik lehena, urriaren 10ean, igandea, 2020. urteko egitarauan taldearen kontzertua Covid-19agatik bi bider atzeratu ondoren. Nathy Peluso argentinarraren txanda izango da jarraian, urriaren 12an, asteartearekin. Love of Lesbian taldea, aurretiaz iragarri bezala, urriaren 21eko ostegunean helduko da Donostiara.\nEva Amaral eta Juan Aguirre “Salto al color” izeneko lana aurkezteko itzuliko dira Kursaalera. Zaragozako taldeak honela deskribatu du estudioan grabatutako zortzigarren diskoa: “kolore soinudunezko ozeanoan murgilaldia, non zura eta metala, bihotza eta azala, gorputza, arima eta bizitzeko poztasuna bizikide diren”. Indarra, konplizitatea, dantza eta emozioa bermatuta egongo dira Amaral taldekoek emango duten kontzertuan.\nNathy Peluso argentinarrak oso bestelakoak diren doinuak ekarriko ditu Donostiara bere azken birari izena ematen dion “Calambre” diskoarekin. Abangoardia latinoamerikarra ulertzeko ezinbestekoa den musikariak hip-hopa, 2000. hamarkadako neo soula eta musika latinoamerikarra uztartzen ditu, entzuleei sentsazio sorta eskainiz, antzezlan baten aurrean baleude bezala.\nEkainaren 20ko igandean Kursaal Auditorioan arituko dira bi bider, 17:30ean eta 20:00etan\nIseo & Dodosound bikote nafarra Donostiako Kursaalen arituko da udako solstizioaren bezperan, ekainaren 20an, Kursaal Eszenaren denboraldiari amaiera emanez. Euren “Inédito Tour” kontzertu-sortari dagokion ikuskizunaren bi saio emango dituzte, 17:30ean lehena eta 20:00etan bigarrena.\nAstelehenean entzun ahal izan genuen lehen aldiz, Radio3 irratiko Siglo 21 saioan, gaur bertan plataforma digitaletan entzungai jarriko duten “Arigato”, luze gabe argitaratuko duten estudioko hirugarren lan luzearen aurrerapen kantua: eleanitza, igaro diren oholtzei gorazarre egiten diena, eta estilo nahiz etiketen gainetik musikaren indarra aldarrikatzen duena.\nHain zuzen, Leire Villanuevak eta Alberto Iriartek zuzenean aurkeztuko dituzte lantzen aritu diren kantuak, diskoa kaleratu aurretik. Kantu berri horiek lehen aldiz entzuteko aukera emango duen “Inédito Tour” deritzon bira oso hiri gutxitara helduko da eta Donostia da horietako lehena. Eszenatokian, Iseo & Dodosoundek lagun izango dute The Mousehunters taldea. Ohikoa dute haize talde horren lankidetza eta oraingo honetan ahalegin berezia egin dute horien laguntzaz hirugarren diskoko doinuak modu esklusiboan bere jarraitzaileei aurkezteko.\nIseo & Dodosound bikoteak 2014an ekin zion bere ibilbideari. Askotarikoak dira lantzen dituzten musika estiloak. Urteotan bi disko kaleratu ditu, “Cat Platoon” (2015) eta “Roots in the Air” (2017) eta orain aurkeztuko dituen doinu berriak izango dira sortu berri duten Twin Cats Records zigilupean plazaratuko duten estudioko lana osatuko dutenak.\nEkainaren 20an, igandea, Kursaal Auditorioan emango dituzten bi emanaldietarako sarrerek 22 €ko salneurria dute eta www.kursaal.eus webgunean edo Kursaaleko leihatilan eskura daitezke.\nEkainaren 20 igandea, 17:30\nEkainaren 20 igandea, 20:00\nErosi sarrerak 17:30erako\nErosi sarrerak 20:00etarako\nEspainiako Kongresu Jauregien Elkartearen (APCE) lehen workshopa egin da Kursaalen\nGaurkotasuna / 4 ekaina, 2021\nEspainiako Biltzar Jauregien Elkartearen (APCE) lehen Workshopa ospatu da Kursaalen ekainaren 3 eta 4ean. Biltzarretako turismoaren alorreko bilara honen helburua Biltzar Jauregien kalitate-zigiluari balioa ematea izan da elementu bereizle gisa, bai eta ezagutza- eta negozio-sare bat sortzea ere, kide diren jauregien artean merkaturatzeko eta biltzarrak erakartzeko lana errazteko.\nGipuzkoako hiriburua, Espainiako zenbait biltzar-jauregik parte hartu duten topaketa profesional garrantzitsu honen egoitza izan da. Besteak beste, Valentziako, Kanariar Uharteetako, Malagako, Coruñako, Salamancako, Granadako edo eta Madrilgo biltzar-jauregiek eta biltzarrak antolatzen dituzten elkarteen ordezkariek parte hartu dute. Kongresu horiek oso irizpide espezifikoak eta zorrotzak bete behar dituzte, eta, era berean, kongresuen ordezkariek erakutsi behar dute erabakitzeko gaitasuna eta eragina dutela etorkizuneko edizioen destinoak zehazteko orduan.\nTopaketa honetan Kursaal eta Donostia bertatik bertara ezagutzeko aukera izan dute. Horretarako, egitarau zabala bat prestatu da. Hasteko, hiriaren aurkezpena egin du Cristina Lagé Turismo Iraunkorreko zinegotziak. Ondoren, parte-hartzaileek hiriko hainbat kokaleku enblematiko bisitatu dituzte, Santa Klara uhartean kokatuta dagoen Cristina Iglesias artista donostiarraren Hondalea lana barne, eta euskal gastronomia dastatzeko aukera ere izan dute.\nEspainiako Biltzar Jauregien Elkartea 1995ean sortu zen, eta Iker Goikoetxea, Kursaaleko zuzendari gerenteak sostengatzen du gaur egun lehendakaritza. Elkarte honen asmoa Biltzar Jauregiak espazio fisiko eta antolaketa-egitura gisa duen garrantzia nabarmentzeko ekintza komunak abian jartzea da, eta Espainiako biltzar eta bileretako turismoaren ardatz egituratzaile gisa jardutea. Era berean, garatutako jardueraren berezko gaiei buruzko esperientziak eta ideiak trukatzea ahalbidetu nahi du, bai eta administrazio eskudunekin proposamenak, kontsultak eta akordioak egitea ere. Gaur egun, 33 Kongresu Jauregiren Elkarteko kide dira.\nEuskal Barrokensemblek “Subh, Al–Andalus gobernatu zuen emakumezko esklabo baskoia” estreinatuko du ekainaren 9an Kursaalen\nBi emanaldi izango dira, Kursaal Eszenaren Klasikako programazioan\nEkainaren 9an, asteazkenarekin, Euskal Barrokensemblek, Enrike Solinis zuzendari duen antzinako musika taldeak Kursaal Eszenaren programazioaren baitan gauzatuko du euren azken lanaren erabateko estreinaldia: “Subh, Al–Andalus gobernatu zuen emakumezko esklabo baskoia”. Bi emanaldi izango dira, 17:00etan eta 19:30etan.\nProiektu horrek musika, kantu flamenkoa, dantza, narrazioa, kantua eta bertsolaritza uztartzen ditu pertsonaia historiko baten nondik norakoa marrazteko. Subh da pertsonaia hori. Emakume baskoi hori esklabo zela iritsi zen Al-Andalusera eta, ziur asko bere musika eta literatura ezagutza sakonak medio, Al-Hakam II kalifaren begiko bihurtu eta andere handi izendatu zuten; ondoren, kalifaren seme zaharrenaren, Hishamen ama izanagatik erregina izan zen. Hogei bat urtean, 976tik 996ra, kalifatoa gobernatu zuen eta Almanzor-i berari ere aurre egin zion, bere semearen herentzia babesteko asmoz betiere; izan ere, horretarako adina nortasunik ez zuelako edo gaixotasunen zuelako, Hisham ez zen kalifatoa bere kabuz gobernatzeko gai izan. Hartara, Subh, esklabo baskoia kalifatoaren historian protagonista izan zen, Almanzor-ek agintaritzatik baztertu zuen arte; Almanzor handik urte gutxira zendu eta kalifatoa taifa txikitan banatzeak horren gainbehera ekarri zuen.\nAl-Andalus-en historiaren baitan kokatutako Subhen historia kontatzeko, Euskal Barrokensemblek eta Enrike Solinisek askotariko diziplinak biltzen dituen ikuskizuna sortu dute eta, garaiko musika testuingurua islatzeko, alor desberdinetako artistak hartu dituzte bidelagun. Aro hartan, orduko errealitatearen ildotik, musika kultura anitzek bat egin zuten; horien artean, arabiarraren eta judu-kristauaren bat egitetik sortu zen musika andalusia, XI eta XII. mendeetan garatu zena. Publikoak Subh, esklabo baskoiaren historia errazago jarrai dezan, Mikel Zuzak hautatutako testuak baliatu dituzte.\nEuskal Barronsemblerekin batera eta Enrike Solinisen zuzendaritza artistikoaren pean (giterna eta laud andalusia jotzearekin batera), ikuskizunean ariko dira Warda Mallal andalusi dantza bikotea, Bilaka Dantza Kolektiboa, Rosario La Tremendita flamenko-kantaria, Josean Bengoetxea, narratzaile lanetan; Julio Soto bertsolaria eta Capilla Wasconiae abesbatza.\nEnrike Solinisek, antzinako musikan bereiztutako bilbotar musikariak 2006. urtean sortu zuen Euskal Barrokensemble. Estilo ezberdinetan adituak diren musikariek osatzen duten taldea da eta, zeharkakotasuna oinarri hartuta, Errenazimenduko, Barrokoko eta XX. mendeko musikak interpretatzen eta birsortzen dituzte, arreta berezia jarriz ahozko tradizioaren bidez transmititutako musikatan. Euren proiektu berriztatzaileetan, birsortzearekin batera inprobisazioari tartea egiten diote (“Colores del Sur, baroque dances for guitar”, “Euskel Antiqva, le legs musical du Pays Basque”, “El Amor Brujo, esencias de la música de Manuel de Falla”). Nazioarte mailan aitortua, honakoetan izan da, besteak beste: Vienako Konzerthaus, Ludwigsburgeko Jaialdia, Stockholm Early Music Festival jaialdia, Spring Festival Prague, Bilboko Musika-Música, Musika Hamabostaldia, Madrilgo Auditorio Nazioanala eta Brujaseko Konzertgebouw.\nErabateko estreinaldi horren bi saioetarako sarrerak eros daitezke www.kursaal.eus webgunean eta Kursaaleko leihatilan.


Europako Elkartasun Kidegoa - Bilbao Gazte\nEEK programa Europar Batasunaren ekimena da, eta aukera ematen die gazteei proiektu solidarioetan, beren herrialdeetan edo atzerrian boluntario gisa laguntzeko.\nEz da titulazio akademikorik eskatzen.\nEz da beharrezkoa herrialdeko hizkuntza ezagutzea:Hizkuntza-laguntzarako\nonline eskuntza eskaintzen da.\n2 eta 12 arteko bitarteko boluntariotza.\n2 eta 6 hilabete arteko praktikak\n3 eta 12 hilabete arteko enplegua.\nErrefuxiatuak y Miggrazioa.\nHerritartasuna eta parte-hartze demokratikoa.\nIzena ematen duzun bitartean, zure datu pertsonalak, interesatzen zaizun proiektu-mota eta Europako Elkartasun Kidegoaren proiektuetan eman ditzakezun ezagutzak eta esperientzia eskatuko zaizkizu. Ondoren, profil zehatzago bat osatuko duzu, non proiektuetan parte hartzeko datak adieraziko duzun.\nIzena eman ondoren, orrialde nagusian ikusiko dituzun proiektuak eska ditzakezu, edo erakunde batek eskaintza batekin harremanetan jarri arte itxaron.\nBilbon, informazio gehiago:\nGazteria eta Kirola Saila: Arreta ordutegia: astelehenetik ostiralera, 9:00etatik 14:00etara. Email-a: gazteria@bilbao.eus.\nBolunta: Arreta ordutegia: astelehenetik ostiralera, 9:30etik 14:00etara eta 15:30etik 18:30era. Telefonoa: 94 416 15 11. Email-a: bolunta@bolunta.org\n¿IKUS DITZAKET EUROPAKO PROIEKTUEN ADIBIDEAK?\nHemen bila ditzakezu erakundeak, hainbat irizpideren arabera: herrialdea, gaia, herria, erakundearen izena, akreditazio-mota, etab.)\nAlemania, Austria, Bélgica, Bulgaria, Txekia, Txipre, Kroazia, Dinamarka, Eslovakia, Eslovenia, Espainia, Estonia, Finlandia, Frantzia, Grezia, Hungaria, Italia, Irlanda, Letonia, Lituania, Luxemburgo, Malta, Herbeherak, Polonia, Portugal, Errumania y Suezia.\nEBkoak ez diren herrialde parte-hartzaileak\nIslandia, Liechtenstein, Hiparraldeko Mazedonia, Noruega y Turkia.\nHerrialde bazkideak (EBko bizilagunak)\nAlbania, Argelia, Armenia, Azerbaiyán, Bielorrusia, Bosnia eta Herzegovina, Egipto, Georgia, Israel, Jordania, Kosovo, Libano, Libia, Moldavia, Montenegro, Maroko, Palestina, Errusia, Serbia, Siria, Tunisia eta Ukrania.


► 19 Urria/Octubre 2018\nIrakurketa antzeztuak. “Neugan bizi gabe biziz”\n2018/10/19 ► 19:30 – 20:30\nNeugan bizi gabe biziz Vivo sin vivir en mí URRIAK 19 eta 20, arratsaldeko 19:30ean. Nafarroako Unibertsitatearen Museoan. Santa Teresa Jesusenaren hitzari eta lirikari emandako gaua. Irakurketa antzeztuak, harparen zuzeneko musikaz lagunduak, testu eta olerki sorta bat biltzen du, euskaraz eta gaztelaniaz, denboratik kanpoko pertsonaia guztiz bereziaren ondarearen espiritualtasunean eta aberastasun literarioan barneratzeko.\nBertso afaria. Xabier Terreros eta Aimar Karrika\n2018/10/19 ► 21:30 – 22:30\nUrriaren 19an, ostirala, 21:30ean, BERTSO AFARIA: Bertsolariak: Xabier Terreros eta Aimar Karrika. Txartelak: 20€ Helduak/12€ Gazteak. Izena emateko: irailaren 16a baino lehen, 699 612 124 whatsAppean. Euskaldunon biltokin.


Golf Gipuzkoarren lan ona Anadalucíako kopan\nPaula Balanzateguiren Top-10 eta Oihana Etxezarretaren Top-15\nGaraipenaren bila zebiltzan gipuzkoarren lan bikaina. Paula Balanzategui donostiarra izan da onena, 78,71,72 eta 71 kolpeko itzuliei esker. 13. postuan Oihana Etxezarretak bukatu du 83,71,70 eta 74ko itzuliei esker, bi jokalariak jokoan mantentzen jakin dute eta postu asko irauli dituzte. Azpimarratzekoa da Martina López-Lancharesek 21. postuan bukatu duela, eta Maria Villanuevak 22. postuan. Maria Bastarricak ez zuen hirugarren jardunaldiaren ostean ezarritako mozketa gainditu.\nJon López-Lancharesen jardun ona\nJon Lopez-Lancharesek, Gipuzkoako ordezkari bakarra proban, jardun ona izan du, 26. postuan amaituz 83,69,71 eta 72ko itzuliei esker, eta pena izan da lehen kanporaketa horrek goiko postuetatik urrundu izana.


Baserririk baserri ganaduak ferratzen - Ahotsak.eus\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ANT-072-014 kodeko bideoa nahi duzula aipatzea: ahotsak@ahotsak.eus\nEliza barruko lan batzuk ere egin zituen errementariak. Azkenengo lan urteetan, ganaduak ferratzera baserrietara joaten zen Bernardinaren anaia. Ganadua altxatzeko tramankulua Jauregi baserrikoek zuten.\nGaia(k): Lanbideak » Antzinako lanbideak » Errementariak, ferratzaileak\n- (Alabia): kanpaak eta horrek nik eztakit baiña elizako ze batzuk eta uste dot beonek dauzkala eginda ezta? Baten batek esan nostan neri, honek zure tio Inaziok dauzka eginda, lan honeik hor elizatan eta egoten dira ba barandauak eta hola? Altaretan eta hola? Uste dot (…)\n- Puritak komentau nostan kanpaan asuntua-eta, bera oso afiziño haundixa dako kanpaakin eta hola, eta aingeru kanpaia, kanpantxua eta eztakit zer eta. Nola ba hau herriko errementari bakarra izango zan ezta?\n- (Alabia): bai, eta gero azkenetan nik ezagutu dotenian be, beori bakarrik, bai. Eta gero azkenera, baserrittarrak behixa edo idixa-edo ekarri biharrian, berau eruaten zeben baserrittara.\n-Bai erute zeben.\n- Eta baserrixan lana in?\n- (Alabia): baserrixan lana in; badau hemen Antzuolan baserrin bat zera daukana, ganaua altzateko.\n- Uste dot zera dala, Jauregi.\n- (Alabia): Jauregin dago altzaten dabena be bai. Ondiokan hantxe, etxetik kanpora dauke bat.\n- Orduan igual beste baserritar batzuk Jauregira eruango euein ganauak? Kalera ekarri biharrian? Jauregin dakuei orduan zeori.\n- (Alabia): oin badauke bat Jauregin, ondiokan hantxe segitzen dau.\n- Uste dot segiuko dabela.\n- (Alabia): ni paseora juten naiz eta hantxe segitzen dau, eta igual baserri gehixagotan be egongo da, porke gure tio baserri askotara eruaten zeben. Oin azkenera e? Lehen karo, badakizu, ganauak ekarri itten ziran, dringi-dranga dringi-dranga, baiña eske oin azkenera…\n- Bai, eta ganauak perrau bittartian ba pelukerixara fan edo…\n- (Alabia): hori! Nik erori entzunda e?\nFerratzaileak ganaduen zauriak sendatu\nMallabia eta inguruan ezagutu zituen errementariak\nBaserria eta errementaritza


Babel: Basque Edition manifesto destiny\nabel. Hori da, hasi garen lekuan bukatu dugu. Dorreak zerua ukitzeraino, lanean; horrela, Goiko Jaunarekin eta Andrearekin dadoetan jolasteko aukera izan dezazun. Gure eraikuntza planak unibertsalak dira. Beraz, erauzi eta bota ezazu oraintxe zeure mihia, ez baituzu gehiago beharko.\nEta horretan ari zarenez, har ezazu zeure kultur bagaje zarpail hori, bete ezazu espirituaren goxokiez, eta atxeki iezaiozu zerukoari. Hau jaialdia izango da, eta kulturaren gozo-eltzeari joka arituko gara, harik eta euria egiten duen arte. Babel zeure hizkuntzan mintzatzen da. Babelek zurekin bat egiten du. Babelek beti eskaintzen du beste masaila. Babelen nahia litzateke zuk zeure eskua barreneraino sartu eta geure bihotzak erauztea. Zeureak dituzu. Baina, trukean, Babelek leialtasuna eskatzen du. Gure jabea izateko, gure esklabo behar duzu izan. Gidari izaten ondotxo dakiten jeneralak garelako, eta jarraitzaile izaten ondotxo dakiten oinezko soldaduak garelako. Zatoz gure armadara. Ahulak gure errege egingo ditugu. Eta indartsuekin, zer? Barre egingo diegu. Babelek arropa erantzi eta unibertsoaren taupadarekin dantza egitera gonbidatzen zaitu; harria harriaren gainean, amaigabeko erritmoan, zeruraino.\nBurning Man John Woo Peter Greenaway Bertrand Tavernier Todd Solondz James Foley Christopher Hampton Patricia Rozema Derek Horton Denis Kempe Annie Dillard Brian Eno Arthur Rimbaud Jesse James Italo Calvino Kurt Cobain Jerry Garcia Robert Mitchum Anais Nin Diana Spencer Mother Teresa Clement Greenberg Nicolas Negroponte Ted Koppel David Foster Wallace Anne Bloedorn Jeff Brousal Ben Curtis Laura Feister Brian Foley Alison Gates Tab Gilbert Suzanne Gillis Adam Goldstein Giulia Guarnieri David Hahn Denzel J. Hankinson Pete Hansen Mary Hayes Alan Hulse Karin Jaques Yves Jaques Todd Jatras Chris Kemple Sharon Knolle Malcolm Lawrence Paul Linkletter livia sian llewellyn Michael Logan Da Brudders Mahugh Sterling McKennedy Susan Purton Sienna Reid Ed Sloan Russell C. Smith Chance Stevens Cason Swindle Larry Swindle Andrew Villone Doug Williamson Bryan Wilson Glynn R. Wilson Jessica Wynne Mark Wynne Saffron Boy Pookie Estrelica Erotica Vic Prison Love Death Exquisite Corpse The New Man Lyric Opera of Chicago Pharmaceuticals Hanoi Tokyo South Korea Hawaii Venice Las Vegas Salina Kansas Louisiana Oakland San Francisco Seattle Tacoma Crab Cakes Stuffed Doggies Corn Dogs Serbian Bulgarian Welsh Tagalog Romanian Polish Russian Spanish Basque Italian French German English The Links Library Chat Rooms Search Engines Bulletin Board Language Center Daily Reports World Time Zones Money Converter Webrings Zippos\neta hori hasiera baizik ez da.


« Ez sinkronia | Hadrianoren oroitzapenak »\nIpuin antzeko alegi mingotsak Iñaki Camino / Argia, 1985-07-14\n10 bat urte dira Mikel Zaratek ipui bilduma batekin Resurrección Maria Azkue ipui saria jaso zuela. Gero ipui hauek beste batzurekin argitaratu egin zituen. Gaurko hau laugarrena da. Kontutan izan behar da Gero argitaletxean euskara batuz atera zirela ipui hauek “Ipui antzeko” izenpean. Labayrukoek berriz atera nahi izan dute Mikel Zarateren lan famatu hau, berak hasieran idatzi bezala, bizkaieraz.\nAipatzekoa da Mikelen alegietan ohiturazko animaliak ageri baldin badira ere, herritasun handiko ipuiak dauzkala, tradiziozko alegia egungo arazoei aplikatuz. Alegia hauetan nagusiki aipatzen diren gaiak hiru dira, politika, euskara eta baita giza-gaiak ere.\nHizkeraren aldetik hizkera herrikoia eta literatur landua lotzeko zuen doaia aipatzen da beti. Bere esaeren bizitasuna, Kirikiñoren eskolakua horretan, maiz izan da aitatua. Antzerki tekniken saioak ere badira bere ipuietan, dramatizaziorako joera handikoak baitira hauek.\nEz dago esaterik Labayruk euskal literaturari eta bereziki bizkaieraz idatzitakoari dagion mesedea zenbaterainokoa den, gure idazleak erro errotik ezagutzeak dituen hobariak asko dira ta. Gogoratu ere, Jon Kortazarrek baduela Mikel Zarateren prosaren gainean liburu bat argitaratua.


Mapa: Plaza Corazón de María, 7\nVictoria Fernández-Oruña eta Verónica Luque Carda.\nAniztasun kultural ugariko garai batean bizi gara, horrek hizkuntza aniztasuna dakar berarekin. Badakigu hainbat hizkuntzak itzulpena behar dutela, eta horrek gaizkiulertuak, desorientazioa edo feedbak desegokiak eragin ditzake. Batzuetan, hizkuntza bera hitz eginda ere ez gara gai transmisio zuzen bat egiteko.\nHiztegietan aurki ditzakegun hitzen azalpenak ez dira beti zuzenak, eta errealitate asko euren kulturara horren erroturik egonik, euren hizkuntza originala bakarrik da gai esanahi zehatz bat daukan hitza esateko.\nBeraz, mugimenduen bidez hitzez beti azaldu ezin den hori adierazten saiatzen gara. Gorputza adierazpide ezberdin bezala erabiliz, jendeak helarazi nahi dugun hori interpreta dezan. Hitzen eta esanahien arteko harremana oso handia izanagatik, hainbat ideia ezin dira hitzez soilik adierazi.\nGau Irekia Expo Gunea, Mariaren Bihotza Plazan.


Ikasturteko azken erromeria Bilbon, Aiko Taldearen eskutik - bizkaie.biz\nIkasturteko azken erromeria Bilbon, Aiko Taldearen eskutik\nBizkaie! 2019-05-10 11:47 Kulturea\nMuseoaren eta Aikoren arteko lankidetzeak jantza tradizionalaren zabalkundea indartzeko balio izan dau.\nEuskal Museoak estalita dagoan bere klaustroko ateak edegiko ditu maiatzaren 11n, 19:00etatik 21:00etara bitartean, euskal kulturearen jai parte-hartzaile hau egiteko.\nMuseoaren eta Aikoren arteko lankidetzeak jantza tradizionalaren zabalkundea indartzeko balio izan dau. Ekitaldirako sarrerdaren salneurria euro batekoa da.\nEuskal Museoaren ekinbidez, ikasturteko azken erromeria izango da zapatu honetan, maiatzaren 11n. Klaustroan egingo da, 19:00etatik 21:00etara, azken hilebeteotan gero eta handiagoa izan dan erantzun onaren ondoren. Joan dan irailean Bizkaiko erakundeak Aiko Taldeagaz sinatutako akordioak jantza tradizionala zabaltzen lagundu eta, beste behin, estalitako klaustroko egitarauaren jarduera kulturalen aldeko apustua egin dau, ardatz nagusi legez.\nErromeria hau, hileko bigarren zapatuetan egiten dana, oso parte-hartzailea izan da eta interesauta dagoan publiko guztiari zabalik egon da. Egun guztietan, agortu egin dira sarrera guztiak. Leku aparta jantzan egiteko eta gozetako, Mikeldiren gerizpean. Aikoko musikari Sabin Bikandi (txistu eta tanbolina), Álvaro García (gitarra), Txus Aranburu (akordeoia) eta Amaiur Cajaraville (kontrabaxua) izan dira, Patxi Labordaren zuzendaritzapean, ikasturte osoan zehar jaia girotzeko ardurea izan dabenak.\nErromeria tarteko dala, Euskal Museoak euskal kultureari eta zabalkundeari eutsi gura izan deutso. Normalean, bildumako piezen bitartez egiten dau (alde materialagaz), eta, aurten, euskal kulturan nabarmentzekoa dan ondare ez materialagaz egin dau.\nEra berean, azken ekitaldi honetan, jardueran parte hartu nahi dauen edozeinek Gurutze kaletik sartu beharko dau Euskal Museoko klaustrora. Sarreran, erromeria hasi baino minutu batzuk aurretik euro bateko balioa izango dauen txartela eskuratu ahal izango da.\nEz ezazu galdu Aiko Taldearen azken erromeria Euskal Museoan! Bizi eizuz jantza tradizionalak.


“TXIMELETAK ETENGABEKO METAMORFOSIA” | Zuialde Herri Informazioa\n“TXIMELETAK ETENGABEKO METAMORFOSIA”\nPosted: 2012/10/27 in Gazte borroka\nAutokritika gaitasuna da giltza\n‘Tximeletak, etengabeko metamorfosia’ dokumentalean, Euskal Herriko azken hiru hamarraldietako gazte mugimenduetako partaideen bizipen eta sentimenduak kontatzen dira.\nNola izango dute etorkizuneko gazteek Euskal Herrian egon den gazte mugimenduaren berri? Galdera hori buruan ekin zioten Tximeletak, etengabeko metamorfosia dokumentala egiteari. Egileen arabera, egungo egoerara heltzeko azken hiru hamarraldietan gazte mugimenduan funtsezkoak izan diren gertaerak bildu ditu lanak, horien protagonisten ahotik kontatuta.\nProiektuaren helburua azken hiru hamarraldietan gazteen mugimenduan «lanean buru-belarri» aritu diren pertsonen bizipenak kontatzea izan da, eta aurrera begirako ikuspegi bat ematea. Horretarako, zenbait protagonista elkarrizketatu dituzte, hainbat esparru kontuan hartuta; batzuetan, politika arloko pertsonak izan dira; beste zenbaitetan, berriz, gaztetxeen borrokan lanean aritu direnak, komunikazioaren alorrean aritu direnak edota intsumisioaren aldeko dinamiketan parte hartu dutenak, besteak beste. Horrez gain, belaunaldi guztiak ere jorratu nahi izan dituzte.\nPertsona horiek garai haietan izandako bizipen eta sentipenak azaldu dituzte euren ikuspuntutik, elkarrizketa bitartez, eta, horrez gain, irudi artxibo zabal bat ere bildu dute dokumentalean, egoera eta une bakoitza irudi bidez azaltzeko.\n«Garrantzia eman diogu gure ustez, gaur egungo ikuspegitik ikusita, gaur egun garena izatera heltzeko mugarri izan diren dinamikei. Estrategian izan diren aldaketetara eta aldaketa politiko eta sozialetara egokitzeko gaitasunak garrantzia izan dute dokumentalean», adierazi du Aitor Martinez dokumentalaren egileetako batek. Ezinezkoa egin zaie euskarri horretan dena biltzea, eta, horren ondorioz, zenbaitetan hautatu egin behar izan dute: «Garai haietan gertatutakoa kontatzeko, gure ustez pertsona esanguratsuenak zirenak hartu ditugu hizlari moduan, haien bizipenak kontatzeko».\nEra berean, dokumentala egiteko ideia «gaur egun dugun zurrunbilo politikotik» sortu zela diote, baita komunikazioaren arloan sortzen ari diren beharrei erantzuteko asmoz ere. Topatu.info gazte proiektu komunikatiboak egungo egoerara egokitzeko beharra ikusi zuen, eta, horri erantzuteko, «informazioa eta iritzia maila berean» jarriko zituen proiektu bat sortu zuen. Beraz, bi helburu argi zituen proiektuak: gazteen borroka islatzea, batetik —hau da, memoria historikoa lantzea—, eta Topaturi berari esparru berri bat zabaltzea, bestetik.\nLiburuak eta dokumental sektorialak ere orain arte bazeudela nabarmendu du Martinezek, baina ohartu ziren irudi artxiborik ez zegoela, eta, beraz, ikertzeari ekin zioten. Orduan ikusi zuten «historia bat badagoela kontatzeko», eta, gainera, irudi asko daudela hori egin ahal izateko.\n«Ikusi genuen Euskal Herriko egoera politikoa azken bi urteetan asko aldatu dela», azaldu du Aitor Martinezek. Eta aldaketa horren barnean, ikusi zuten iragan ekainean «gazteen borrokako subjektu batek» agurra irudikatu zuela, eta ez zegoela euskarririk «azken hiru hamarkadetako gazteen borroka islatzeko».\nBide hori «proiektu xume» batekin hasi zuten arren, ikerketa lanak egin zituztenean jabetu ziren hasiera haietan zehaztuta zuten dokumental horrek uste baino esparru zabalagoa izan zezakeela. «Beraz, esan genezake guk uste baino zabalagoa izango dela azkenean dokumentala, eta, aldi berean, zabaltasun horrek mugarri horietan hainbeste sakontzeko aukerarik ez izatea eragin duela».\nEgileek diote ikerketa lanetan aritu zirenean ohartu zirela Euskal Herriko gazteek zer-nolako gaitasuna izan duten beti autokritika egiteko eta egoera berrietara egokitzeko. Hori dela eta, otu zitzaien dokumentalari Tximeletak, etengabeko metamorfosia izena jartzea. «Konturatu ginen hausnartzeko eta aurretik egindakoari kritika egiteko gaitasuna badagoela, eta inguruak horrela eskatuta egokitzeko gaitasuna ere garatu duela. Eta horrek tximeleta baten metamorfosi prozesua ekarri zigun gogora». Autokritika horiek guztiek egungo errealitatea sortu dutelako eta hori hainbat pausoren ondorioa delako.\nOrain arte, Interneten zabaldu dute egindako lana (Tximeletak.info), eta espero baino harrera hobea izan duela diote: «Webgunearen helburua da beste hamarraldi batzuetan protagonista izan direnek gaur egun Euskal Herriko gazteen gertaeren inguruan duten iritzia zabaltzea, baita prozedura bera azaltzea ere». Bi atal ditu webguneak, Egunerokoa eta Zu zeu; lehenengoan, egileek egindako elkarrizketen zatiak daude, eta, bigarrenean, dokumentala ezagutu ahal izateko Euskal Herriko hainbat txokotako irudi eta gogoetak. Horren harira, egileek azaldu dute oso gustura daudela, herritarrek bideo eta irudi asko helarazi dizkietelako, jarrera aktiboa azalduta.\nDurangoko azokarako kaleratu nahi dute dokumentala.\nGerora, herriz herri proiektatu nahi dute.\nEuskaraz izango da osorik, eta azpidatziak izango ditu ingelesez, gaztelaniaz eta frantsesez.\nOndoren, Txalapartaren katalogoan gehitzeko asmoa dute, eta, proiekzioak amaitu ostean, dokumentala eta horren inguruko txosten bat webgunean jarriko dituzte nahi duen orok proiektua deskargatu ahal izateko.\n«Espero genuen baino dokumental hobea egitea lortu dugu, eta Tximeletak, historiak kontatzen duen moduan, gazteen mugimenduarena da».\nRAFA ALBISU HIL DA


topic_facet:"Mekanizazioa (Heziketa Zikloa). Erdi maila" topic_facet:"Elektrizitatea eta automatismo elektrikoak (Modulua)" topic_facet:"Fabrikazio Mekanikoa (Lanbide Arloa)" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Industria-robotika (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Automatizazioa eta robotika industriala (Heziketa Zikloa). Goi maila" author_facet:"Urresti, Igor" author_facet:"Elhuyar Hizkuntza Zerbitzuak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Fabrikazio Mekanikoa (Lanbide Arloa) Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Automatizazioa eta robotika industriala (Heziketa Zikloa). Goi maila Egilea: Urresti, Igor Egilea: Elhuyar Hizkuntza Zerbitzuak\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


2019ko Donostia Zinemaldiko filmen genero-identifikazioaren txostena - Kulturklik Profesional\n2020/02/24Musika-Música Jaialdiak erritmo klasikoz beteko du Bilbo\n2019ko Donostia Zinemaldiko filmen genero-identifikazioaren txostena\nTxosten honen lehendabiziko ondorio batek adieraziko lukeenez, zailtasuna ez dago emakumezko zinemagileak zinema-industriara sartzean, bertan gelditzean baizik\nDonostia Zinemaldiak azken edizioko filmetan aritu ziren profesionalen genero-identifikazioari buruzko txosten bat argitaratu du lehen aldiz. Genero-estatistiken lehen dokumentu horrek Zinemaldian 2019an inskribatu ziren 3.013 filmen nahiz hautatu eta 67. edizioko sailetan eman ziren 150 filmen datuak aztertzen ditu –sail hauetakoak, hain zuzen: Sail Ofiziala, New Directors, Horizontes Latinos, Zabaltegi-Tabakalera, Nest, Culinary Zinema, Made in Spain, Zinemira eta Belodromoa–.\nJosé Luis Rebordinos Donostia Zinemaldiko zuzendariak eta Eneko Goia Donostia Zinemaldiko Administrazio Kontseiluko presidente eta Donostiako alkateak prentsaurrekoa egin dute gaur datuen xehetasunak emateko.\nZifrak antzekoak dira bai inskribatu ziren eta Hautapen Batzordeak ikusi zituen filmen artean, bai Zinemaldiaren programazio ofizialean sartzeko hautatu zirenen artean. Batez beste, parte-hartzaileen % 70 genero maskulinokoak ziren eta % 30 genero femeninokoak. Gauza bera gertatzen da –genero femeninoko profesionalen inplikazioaren % 10etik % 40ra artean dauden aldeekin–aztertutako sei kategorietan: zuzendaritza, produkzioa, gidoia, muntaketa, argazkia eta musika.\nAnalisiak salbuespen nabarmenak ditu: New Directors sailean –zinemagileen lehen eta bigarren obrak hartzen ditu– emakumezko zuzendari, gidoilari eta muntatzaileen film gehiago programatu ziren eta Nest sailean –mundu osoko zinema-eskoletako ikasleen film laburrak biltzen ditu– emakumezko zuzendari, produktore, muntatzaile eta argazki-zuzendarien lan gehiago hautatu ziren. Ikusmira Berriak sailean ere –proiektuak garatzeko egonaldian–, emakumezko zinemagileak gehiengoa izan ziren.\nBeraz, txosten honen lehendabiziko ondorio batek adieraziko lukeenez eta hurrengo ikerketek joera berresteko zain, zailtasuna ez dago zinema-industriara sartzean, bertan gelditzean baizik. Erretratu hau hurrengo urteetan eboluzio esanguratsua izateko abiapuntu eta baliabide izatea nahi du Donostia Zinemaldiak.\n67. edizioaren datuak\nZinemaldiak zineman parekotasuna lortzeko eta emakumeak zineman sartzeko gutuna sinatu zuenean bere gain hartu zuen genero-identifikazioko txosten bat egiteko konpromisoa eta, horrez gain, 67. edizioaren memoriaren xehetasunen berri ere eman du.\nDatuen arabera, hazkunde iraunkorra izaten ari da Zinemaldia, eta bere hazkunde-mugara hurbiltzen ari da. Bigarren urtez jarraian, errekorra gainditu du bai publikoaren asistentzian (178.687 ikusle), akreditazioen kopuruan (4.319) eta sarreren salmentaren ondoriozko bilketan (950.344 euro).\nZifretatik harago, Zinemaldia indartsu dago, egin dituen apustu berriek erakusten dutenez: Elías Querejeta Zine Eskolaren –Zinemaldiaren funtzionamenduan integratutako zinema-eskola– bigarren belaunaldia; Zinemaldia & Technology ikus-entzunezkoen esparruari aplikatutako teknologiari buruz hausnartzeko erreferentziako espazioaren bigarren edizioa; eta urte osoko zinema-jaialdi izateko uste osoa. Honako hauen bidez lortu nahi du, bada, urte osoko zinema-jaialdia izatea: Zine Eskola bera eta «Zinemaldia 70: historia posible guztiak» artxibo-proiektua, beste zinema-jaialdi batzuekin eta zinema-industriako erakundeekin lankidetzan aritzea, eta pantaila publikoa hiriko beste erakunde batzuekin partekatuta programatzea Tabakaleran.


Ikasgela hutsak, epaiaren aurka | Mundua | Berria\nIkasgela hutsak, epaiaren aurka\nIkasleen sindikatuek deitutako grebak arrakasta «ia erabatekoa» izan du: %5-10 joan dira institutu eta fakultateetara. Arratsaldean ere milaka lagun batu dira Bartzelonan, jai giroan\nMilaka lagun batu ziren atzo arratsaldean «Olinpiar Joko errepublikarretan», Auzitegi Gorenaren epaiaren aurka protesta egiteko. LARA MADINABEITIA Tamaina handiagoan ikusi\nKataluniako buruzagi independentistak ehun urteko zigorrera kondenatzen dituen epaiaren aurkako protestek ez dute etenik astelehenetik, Espainiako Auzitegi Gorenak sententziaren berri eman zuenetik. Atzo, ikasle mugimendua izan zen protagonista; milaka gazte kalera irten ziren, Ikasleen Sindikatuak eta SEPC Herrialde Katalanetako Ikasle Sindikatuak deituta, eta, unibertsitate ugarik zabaldutako datuen arabera, grebaren arrakasta oso zabala izan da; Gironako Unibertsitatean, esaterako, %5-10 joan dira eskoletara.\nHiru eguneko grebara deitu zuten bi sindikatuek, eta atzokoa bigarrena zen. Universitat plazan jarri zuten hitzordua, eta milaka batu ziren, bertatik manifestazioan abiatzeko. Bartzelonako Udaltzaingoaren arabera, 25.000 inguru elkartu ziren. Coral Latorre Ikasleen Sindikatuko bozeramaileak BERRIAri azaldu zionez, grebaren erantzuna %90ekoa izan da institutu eta fakultateetan: «Ikasleok badakigu mobilizazio honen buruan egon behar dugula. Arrakasta ia erabatekoa da, eta, horrela, salatu nahi dugu kriminalizazio eta desitxuratze kanpaina bat dagoela Kataluniako herriaren aurka, mobilizazioen izaera baketsua estaltzeko».\nEra berean, Latorrek Generalitatearen jokabidea salatu zuen; egotzi zion epaia «ahapeka» arbuiatzea eta mossoak bidaltzea sententziaren aurka protestan ari direnen kontra. Aitzitik, eskerrak eman zizkien Euskal Herrian eta Espainian katalanekiko elkartasun egitasmoak antolatu dituztenei, eta «Altsasukoen aurkako muntaketa kriminala» salatu zuen: «Elkartasun horretan oinarritzen gara, argi baitago hau ez dela Katalunia Espainiaren aurka, batzuek saldu nahi duten bezala, baizik eta Kataluniako herria frankismoaren kontra». Atzo bertan, nazioarteko hamabost indar politikotako gazte antolakundeek arbuioa adierazi zioten epaiari.\n«Olinpiar Jokoak» Gracian\nIkasle mugimenduaren grebak hirugarren eguna izango du gaur, eta bat egingo du Katalunia osorako deituta dagoen greba deialdiarekin. Testuinguru horretan, Jaume Casals Pompeu Fabra Unibertsitateko errektoreak erabaki du gaurko jarduera guztiak bertan behera uztea, aintzat hartuta grebak «zaildu» egingo duela «unibertsitateko ohiko jarduera guztietan gutxieneko segurtasuna» izatea. Gainerako unibertsitateek, berriz, ebaluaziorako balio duten jarduerak baino ez dituzte etengo.\nAtzo arratsaldean, berriz, milaka lagun elkartu ziren Salvador Espriu lorategiaren inguruan, CDR Errepublikaren defentsarako batzordeek deituta, «Olinpiar Joko errepublikanoak» ospatzeko. Horrela, gogoan izan zituzten 1936an Bartzelonan egin zituzten Olinpiar Joko alternatiboak, Alemania naziak antolatutakoei kontra egiteko. Festa giroan batu ziren atzo, kirol eta jolas ugaritan arituta. Sarrian, ordea, eskuin muturra elkartu zen, Espainiaren batasunaren alde.\nBestalde, atzo erietxean zeuden oraindik azken egunetako istiluetan zauritutako hiru herritarrak, Generalitateko Osasun Departamentuak zabaldu zuenez. Horien artean, mossoen furgoneta batek jota garuneko traumatismoa izan zuen adingabea egonkor dago oraindik ere. Sendagiria eman diote, berriz, astelehenean Prat aireportuan Poliziak jaurtitako pilota edo foam jaurtigai baten ondorioz begi bat galdu zuen pertsonari. Gainera, laugarren egunez, errepide ugari moztu zituzten Katalunia osoan : besteak beste, AP-7a Castellvi de Rosanesen eta A-2a Esparragueran.\nJonO. Urain - Berriemaile berezia\nElkarte ugarik nahi dute bakean egitea protestak\nSassolik tentsioa baretzea espero du\nPonsatik indarrak batu nahi ditu


Kultura Live-ko webgunean sarreren on-line erosketa burutzeak, erosleak hurrengo Erabilera Baldintza Orokorrak onartzen dituela adierazten du: 1. Sarrerak edota erantsitako dokumentuak (erosketa baieztapen e-mail-ak edota sarrerak autoimprimatzeko barra-kodea dituzten pdf-ak) ekitaldiaren egunera arte eskudirua izango balira bezala zainduko dira. Ez partekatu, ez erakutsi, ez eta zure sarrerak bidali, ez eta dokumentazioa inori bidali, kontzertuaren egunean ezagun edo ezezagun batek zure titulartasuna ordezkatu edo faltsutu dezakeelako. On-line erositako sarreraren jabeak edo norberaren izenean eta norberak pertsonalizatutako sarrera pertsonaren izenean dagoenak, erantzukizun osoa hartzen du bere sarrera bikoiztua, fotokopiatuta edo faltsifikatua aurkezten bada, honek ekitaldira sartzeko dituen eskubide guztiak galduz.2. On-line erosketa behin bukatuta, sarrera ezin izango da aldatu edo bere zenbatekoa itzuli.3. On-line erosketa behin bukatuta, ezin izango da eroslearen titulartasunaren daturik aldatu. 4. Ekitaldiaren antolakundeak honen egitaraua aldatzeko eskubidea gordetzen du.5. Onarpen eskubidea gordetzen da. 6. Gure sarreren on-line erosketa eta sortzen diren imprimaturiko dokumentuak (erosketa baieztapen e-mail-ak edota sarrerak autoimprimatzeko barra-kodea dituzten pdf-ak) segurtasun neurri desberdinak dituzte. Antolakundea ez da arduratzen ekitaldiaren Antolatzaileak jakinarazitako saltoki ofizialetan erosi ez diren sarreraz.Hondatuta, apurtuta edo faltsuketa arrastoak dituzten dokumentuek baimenduko dute Antolatzaileak bere jabeari sarrera debekatzea. Kasu hauetan, Antolakundeak Erabilera Baldintza Orokor hauetako 14. puntuan adierazitako akzio legalak ekiteko eskubidea gordeko du.7. Eskatutako dokumentazioa edukitzeak eta hauen egoerak onarpen eskubidea baldintzatuko du.8. Aretora sartzerako momentuan publikoa Legeak dioenaren arabera erregistratua izan daiteke, gaitzetsiz Antolatzailearen edo indarreko arautegiaren arabera objektu arriskutsuak nahiz argazki kamerak, bideo kamerak edo bestelako grabaketa aparatuak.9. Musika ekitaldietan gordeta gelditzen dira ekitalditik eratorritako irudi eta jabetza intelektualen eskubideak, hortaz publikoak ezin izango du ekitaldiaren inolako grabaketarik egin Antolakundearen aldez aurreko baimen idatzirik gabe.10. Eitaldia guztiz ezeztatzen bada, ekitaldiaren Antolakundea (inoiz ez Kultura Live) sarreraren zenbatekoa bueltatzeaz konprometitzen da. Salmenta kanalek sarrera honi gehitzen dioten banaketa kostua ez da, inongo kasuan, bueltatuko zerbitzu honen prestazioa sarreren erosketa momentuan egiten delako. 11. Kultura Live-k ez ditu, inongo kasuan, Ekitaldiaren Antolakundeari dagozkion betebehar eta erantzunkizunak bereganatzen. 12. Joaten den publikoa hedabide desberdinek ateratzen dituzten argazkietan ageri daiteke ondorengo sustapen-zabalkunderako. 13. Ekitaldi gehienetan sartzeko gutxieneko adin legala 18 urtekoa da. 18 urte beheragoko sarreren erosleek ekitaldira sartzeko adin minimoa honen Antolakundearekin kontsultatu beharko dute (inoiz ez Kultura Live-kin). Kultura Live ez da arduratzen 18 urte beheragokoen ekitaldietarako sarrera ukatzeko aukeraz. 14. Ekitaldiaren Antolakundeak sarreraren jabeari sarrera ukatu edo jabea bera barrutitik kanporatu ahal izango du Erabilpen Baldintza Orokor hauek ez baditu betetzen edo ekitaldiko Antolakundeak agindutakoa aintzat hartzen ez badu. Sarreraren ukapena edo kanporaketa posibleak izango dira ere, arrazionalki, barrutian bere egonaldiak jabearentzako edo ekitaldiko beste publikoarentzako egoera arriskutsua suposatzen duela aurreikusten bada; jende-olde batengatik edo baita agerizko intoxikazio egoeragatik ere, jabea pertsonalki erantzule eginez, kasu guztietan, norbere ekintza eta hutseginengatik hauek gainontzekoei kalteak eragitean edo kalte materialak sortzean.15. Edonolako iruzur, lapurreta, osketa nahiz ekitaldiaren Antolakundeari zuzenean edo zeharka jabetzari sortutako kalteek, honi baimena ematen diete eragileen kontra egokiak iruditzen zaizkien neurri legalak, zibilak zein penalak, erabiltzeko. Castellano |


Andorra, jada ez hain paradisu | Berria.eus\nEkonomia Andorra, jada ez hain paradisu\nAndorra, jada ez hain paradisu\nUrte berriaren hasierarekin batera, banku sekretua ezabatu du Pirinioetako herrialdeak. Bost bankuetako bezeroen informazioa automatikoki trukatuko du Europako Batasuneko ogasunekin. Bankak espero du bezero ihes handirik ez izatea, eta nazioartekotzean jarrita dauka itxaropena.\nArgazkia: CHEMA MOYA / EFE\n2017-01-11 / Jon Fernandez\nBanku sekretu barik, ez dago paradisurik. Bada, Andorrak, urteetan paradisu fiskal izan denak, ezabatuta dauka banku sekretua urte berria hasi zenetik. Urtarrilaren 1ean sartu zen indarrean Pirinioetako estatu katalanak Europako Batasunarekin sinatutako Informazio Truke Automatikorako Akordioa, Andorrak joan den azaroaren 30ean lege gisa onartu zuena. Ogasunetako iruzurgileentzat orain arte zerga paradisu izan dena, beraz, ez da hain paradisu jada.\nHerrialdeko bost bankuek —Andbank, Banc Sabadell d'Andorra, Credit Andorra, MoraBanc eta Vall Banc— bezeroen inguruko xehetasunak eman beharko dizkiete Andorrako Finantza Ministerioari, tartean informazio fiskala; eta hark, aldi berean, atzerriko bezeroen jatorrizko herrialdeetako ogasunei bidaliko die informazioa. Hartara, herrialde bakoitzean agerian geratuko da zergapetu ez eta Andorrako bankuetan gordeta dagoen dirua.\nBankuek eta EBko ogasunek trukatuko duten informazioa OCDE Ekonomia Lankidetza eta Garapenerako Erakundeak ezarritako irizpideen araberakoa da. Honako datu hauek trukatuko dituzte: bezeroaren izena edo onuradun nagusiaren izena —enpresa bat baldin bada—; jaioteguna; bizi den herrialdearen izena; identifikazio fiskala edo egoitzafiskala; bankuko kontuaren zenbakia, kontuan daukan zenbatekoarekin, mozkinekin eta diru sarrerekin.\nUrtebete datuak biltzeko\nBadaude salbuespen kasu batzuk: pentsio planekin edo aurrezki seguruekin zerikusia daukaten produktuak—urtean 47.200 eurotik beherako ekarpenak egiten badituzte edo milioi bat eurotik beherako saldoa badaukate—. Kasu horietan, bankuek ezkutuan gorde ditzakete datu batzuk.\nBankuek 2017 osoa daukate milioi bat eurotik gora daukaten bezeroen informazio guztia biltzeko. Esther Puigcercos ABA Andorrako Bankuen Elkarteko zuzendari nagusiaren esanetan, bankuak dagoeneko harremanetan daude bezeroekin. 2017a amaitzerako bankuek informazio guztia Andorrako Finantza Ministerioari helarazi ez badiote, hark neurriak hartuko ditu. Legearen arabera, ministerioak 250.000 eurora arteko isunak jarri ahal izango ditu.\nKontuan milioi bat eurotik behera daukaten bezeroen informazio biltzeko, berriz, urtebete gehiago izango dute bankuek, 2018ko ekainaren 30era arte. Andorrak orduan egingo du bezero horien lehen informazio truke automatikoa, eta, harrezkero, urtero egin beharko du.\nBankuetako bezeroek azken hilabeteetan erabaki behar izan dute zer egin euren diruarekin, 2016a amaitu baino lehen: erregularizatu eta dagokion ogasunean zergak ordaindu; dirua segurtasun kutxa batean gorde; dirua gastatu; egoitza fiskala aldatu; edo informazio truke automatikorik ez dagoen herrialdeetara eraman dirua —AEBek, adibidez, ez dute sinatu AEoI trukeko nazioarteko ituna—. Diru beltza Andorran zuten espainiar gehienek 2012an PPren amnistia fiskala baliatu zuten erregularizatzeko.\nBanku sekretua ezabatzea, hain zuzen, aldaketa handia da urteetan paradisu fiskal izan den herrialdearentzat. Hala ere, aldaketa ez dela ikaragarria azpimarratu du Puigcercosek, urteak daramatzatela truke automatikora moldatzen, eta orain datorrena bide horretako azken pausoa baino ez dela.\nDena dela, ikusteko dago, joko arau berriak ezarrita, Andorrako bankuetako bezero askok ihes egingo ote duten. Bezero dirudunak arrapaladan ihesi joatea saihesteko, ABAk espero du berme gisa balio izatea herrialdeko bankaren nazioartekotze handiak eta banka pribatuan daukan urteetako esperientziak.\nErabat Andorrakoak diren hiru bankuek —AndBankek, Credit Andorrak eta Morabancek— filialak dituzte AEBetan, Luxenburgon, Uruguain eta Suitzan. Horrez gain, AndBankek bulegoak ditu Espainian —Inversis erosi zuen 2012an—, Bahametan, Brasilen, Mexikon, Monakon eta Panaman. Credit Andorrak, bestalde, bulegoak ditu Espainian —Banco Alcala bereganatu zuen 2011n—, Mexikon, Panaman, Perun eta Txilen ere.\nBeste bi banku handiak, kanpoko bankuen adarrak dira: Banc Sabadell d'Andorra, Kataluniako Sabadell bankuarena; eta Vall Banc —lehengo BPA—, AEBetako J.C. Flowers funtsaren esku dago. Hain zuzen ere, azken banku eskandalu handiena BPA Banca Privada de Andorrarena izan zen, iaz. Estatuak nazionalizatu egin behar izan zuen, AEBek salatu eta gero dirua zuritzen zuela nazioarteko krimen sareentzat.\nBanka sektoreak neurriz kanpoko garrantzia dauka Andorrako BPG barne produktu gordinean, %21. Bost bankuek 45.214 milioi euroren baliabideak kudeatzen dituzte; kopuru izugarria 77.000 biztanleko herrialde baterako. Turismoak ere pisu handia dauka: urtean bederatzi milioi bisitari jasotzen ditu. Eskia, paradisu fiskal izatea eta prezio merkeagoak izatea dira turistentzako amu nagusiak.


Sorkuntza Gastronomikoa iraunkortasunaren zerbitzupean - Aktualitatea - gipuzkoaingurumena\nJosé Ignacio Asensio Ingurumeneko Diputatuak eta Joxe Mari Aizega, Basque Culinary Center Fundazioko zuzendari nagusiak lankidetza hitzarmena sinatu dute elikadura jatetxeetako eta etxeetako xahuketa murrizteko azpiproduktuak berrerabiliz produktu gastronomiko berriak sortuz.\nHitzarmen honen helburua da Basque Culinary Center-ekin lankidetzan jardutea eta jatetxeetan eta etxeetan elikagaien xahuketa murrizteko eredu izango diren sorkuntza gastronomiko berriak garatzea, azpiproduktuak berrerabiliz.\nProiektuaren emaitza izango da hondakinak berrerabiltzeko eskuliburua, zeina hondakin arruntenak erabiltzeko errezetak eta aplikazio gastronomikoak garatzeko tresnak eta teknika gastronomikoak edukiko dituen gida praktikoa eta teorikoa izango den. Horretaz gain, hondakinak berrerabiltzen erakusteko tailer bat garatuko da.\nProiektuak fase hauek izango ditu:\nJatetxe arloko hondakinei buruzko ezagutza aurreratuena. Beste herrialde batzuetan erreferentziak bilatzeko bestelako ekintzak edo ekimenak identifikatzea.\nEtxeetan eta jatetxeetako hondakinik arruntenen azterketa. BCC Innovationeko sukaldaribururekin sukaldetako hondakinik arruntei buruzko ideia jasa.\nhautatutako hondakinez oinarritutako aplikazio gastronomikoak garatzea.\nHondakinen eskuliburua argitaratzea eta inprimatzea.\nTailerra eta eskuliburua aurkeztea.\nEkimen hauek garatzeko Ingurmeneko Departamentuak 10.000 euro jarriko ditu.\nAsensiok azaldu du elikagaien zarrastelkeriaren prebentzioa dela Ingurumeneko Departamentuaren ardatz estrategikoetako bat. Izan ere, alferrik galtzen diren elikagaiez jabetu behar gara, gizarte eta ingurumen arloko ondorioak baititu, eta kopuruak jaisteko lan egin behar dugu.» «Ezin dugu jarraitu elikagaiak xahutzen eta alferrik galtzen, elikagai horien premia duten pertsonak baitaude, eta, gainera, xahutze horrek ondorio larriak baititu, baliabideen kontsumoagatik eta igorpenengatik.»\nGipuzkoan 123.000 tona elikagai xahutzen direla estimatzen da bereziki etxeetan eta ostalaritza sektorean.\nArazo honi aurre egiteko Aldundiak hainbat lan lerro daude elikaduraren xahuketari aurre egiteko, adibidez, komertzializagarriak ez diren elikagai jangarriak jasotzea eta banatzea baztertutako kolektiboen artean. Jarduera hori azken urteetan garatzen ari da Gipuzkoako Elikagaien Bankuarekin lankidetzan.\nBaina, Aldundiak haratago joan nahi du eta ostalaritzako elikaduraren xahuketa murriztera bideratutako jarduketak zabaldu nahi ditu eta horretarako, besteak beste Basque Culinary Fundazioarekin sinatu du hitzarmena. Basque Culinary Centerrek urteak daramatza gai hau aztertzen bere ikerketa eta garapeneko laborategian (BCC Innovation) eta, gainera, lurraldeko gastronomiako erreferentzia pedagogikoa izateaz gain, proiektu bat jarri du martxan, elikagaien hondakinak berrerabiltzeko gastronomiari buruzko eskuliburua egiteko. Eskuliburu hori gida praktikoa eta teorikoa izango da, eta edukiko ditu hondakin arruntenak erabiltzeko, bai jatetxeetan bai etxeetan, errezetak eta aplikazio gastronomikoak garatzeko tresnak eta teknika gastronomikoak.\n«Gipuzkoak gai izan behar du bere sormen gastronomikoa jasangarritasunaren zerbitzura jartzeko, balio gastronomiko handia duten eta, aldi berean, elikagaien xahutzea murrizten lagunduko duten plater berriak sortuz. Gure sukaldariek sukaldaritza berde, osasungarri eta arduratsuaren aldeko joera markatu dezakete”, esan du Asensiok.\n«FAOk emandako datuen arabera, 1,3 bilioi inguru elikagai alferrik galtzen dira urtero. Basque Culinary Centerreko BCC Innovation zentro teknologikotik lantzen dugun ardatz nagusietako bat bat jasangarritasuna, eta jasangarritasunaren inguruko ikerketak garatzen ditugu. Elikagaiak alferrik galtzea ekiditeko egiten dugun proposamena da alternatiba gastronomikoak bilatzea, lehengaiak eraldatzean sortzen diren bazterkinak erabiltzeko, eta, horrela, balio gastronomikoa duten produktu atalak aprobetxatzeko», esan du Aizegak.\nSukaldaritza da oihartzun handia duen tokiko eragile ekonomiko. Ingurumenarekiko eragin handia du, baliabideen kontsumo handia egiten du eta hondakin asko sortzen ditu. Ingurumeneko Diputatuak sukaldaritza jasangarrirantz aurrera egiteko beharra azpimarratu du: “Basque Culinaryk egingo duen lana oso interesgarria da. Izan ere, jatetxetan sortutako subproduktu nagusiak aztertzen dituzten ikerketak egitea beharrezkoa da eta plater berrietan elaborazio gastronomiko berriak barneratzeko garapena egin behar da. Jardun hauek sukaldaritza jasangarriko etorkizuneko ziurtagiriekin batera joan behar du, establezimenduen ingurumen eta giza alderdiei balioa emanez”, gaineratu du Asensiok.\nEgungo elikagaien sistemak ez dira jasangarriak. Izan ere, erabiltzen diren baliabideen produkzio-tasa kontsumo-tasa baino txikiagoa da. Uraren %70aren eta berotegi-efektuko isuirien %30aren arduradunak dira.


maider arregi 2009-01-16 13:40\nAste bukaera iritsi da eta ekintzaz gainezka dator gainera. Gaur, Espaloia Kafe Antzokian Danbakako final handia egingo da 22:30ean. Zapatuan eta domekan ere musikaz, antzerkiaz eta azokaz gozatzeko aukera dago ibarrean. Hemen duzue prestatutako egitarau zabala:\n> Danbakako finalistak eta Petti gaur gauean Espaloia Kafe Antzokian\n> Bikustik taldearen kontzertu akustikoa\nGaur, egubakoitza, Zabalotegiko aretoan, 22:30ean.\n> Fiachras taldea Aitzorrotz Kultur Elkartearen eskutik\nGaur, egubakoitza, Inkernu tabernan, 22:30ean.\n> Benito Lertxundi kiroldegian urtarrilaren 31n\nSarrerak Eskoriatzan Dorleta liburu dendan, Inkernun, Goxotxikin eta Igehik inprentan; Aretxabaletan kioskoan; Arrasaten, Monte tabernan; eta Oñatin Turismo Bulegoan.\n> Aitor Aulestiarteren\nAitor Aulestiarte argazkilariaren lanak Espaloia Kafe Antzokian.\nEspaloian, hilaren 30era arte.\n> Iñaki Badiolaren pintura erakusketa\nIñaki Badiola Antzuolan jaio zen 1947an. Donostian bizi arren ahal duen guztietan etortzen da Antzuolara. Arte esparru ugari lantzen ditu: esmaltea, eskultura harrian, taila, pintura…\nZapatuan eta domekan Olaranen: 12:30-14:00 eta 18:30-20:30.\n> 'Azur'-en argazkiak Bergarako Artekale pizzerian\nAzur bergararraren hainbat lan daude ikusgai Artekale pizzerian; Euskal txokoak postal bildumako jatorrizko argazkiak dira.\nErakusketa urtarrilaren 31ra arte dago ikusgai.\nBirbira talde nafarrak birziklatutako hondakinekin erakusketa jarri du Arkupe kultura etxean, Ingurumen Hilabeteren barruan. Antolatzaileen asmoa da hondakin kontzeptuaren gaineko hausnarketa bideratuz sormena lantzea.\nErakusketa urtarril osoan, Arkupen.\n> Mustagata espedizioaren gaineko espedizioa\n> BEKE elkarteko kideen eskulanak\nBergarako Emakumeen Kultur Elkartearen eskulanak ikusgai.\nAroztegin, urtarrilaren 16tik 25era.\n> Munduko dantzak bihar, zapatua\nMunduko dantza errazak, batez ere Europakoak: ohikoenak, klasikoenak, ezagunenak.\nBihar, zapatua, pilotalekuko gimnasia gelan, 17:30etik 20:30era. Argibidetarako: Patxi, 680 76 5970.\nJaiki elkarteak dantza Libre topaketak antolatu ditu. Isabel Alzola izango da irakaslea. Saio guztiak hilabetean behin, eguenean izango dira, 18:00etatik 20:30era, kuartel zaharreko dantza lokalean, bigarren solairuan.\nUrtarrilaren 22an eta otsailaren 19an izango dira lehenbiziko saioak. Izen ematea: 669058033 edo berenaiara@yahoo.es.\nEskulan ikastaroa Mila Akizuk emango du, urtarrilaren 15etik martxoaren 18ra, martitzenero 15:30etik 17:30era edo 18:00etatik 20:00etara.\nBi ikastarotarako izenematea zabalik dago oraindik elkartean bertan edo 943 79 83 70 telefonoan.\nIzena emateko Arkupe kultura etxera deitu behar dute interesatuek, 943 08 10 01 telefonora.\n> Emakumeei zuzendutako paleta ikastaroa Arrasaten\nEmakume Pilotari programaren barruan, Gipuzkoako Euskal Pilota Federazioak, Arrasateko Udalarekin batera, 18 urtetik gorako emakumeendako paleta ikastaroa jarriko du martxan urtarriletik ekainera.\nIzenematea urtarrilaren 26ra arte zabalik, Musakolako kiroldegian edo 676 05 52 54 telefono zenbakian.\n> Pilates hastapen ikastaroa astelehenetik aurrera\nUrtarrilaren 19tik 31ra bitartean izango dira eskolak. Oraindik ere plazak geratzen dira.\nArgibideak Musakolako kiroldegian, 943 77 16 77 telefonoan.\n> Narrugintza eta irratigintza Txatxilipurdirekin\nDatozen bi asteetan Erguineko gaztetxokoan irrati tailerra egongo da. Gazteek mikroen aurrean jarri eta irratsaio bat egiteko aukera izango dute. Beraiek nahi duten musika jarri, beraiek nahi dituzten gaiak jorratu... Bestalde San Andreseko gaztetxokoan narrua lantzeko aukera izango dute bertaratzen diren gazteek. Karterak, diru-zorroak… eta bestelakoak landuko dituzte.\nArgibidea gehiagorako deitu Txatxilipurdira, 943 79 54 46 telefonora.\nArrasateko Emakume Txokoak Labur-Laburrak film labur lehiaketa antolatu du, eta emakumeenganako biolentzia da gaia. Lan guztiak DVD euskarrian bakarrik aurkez daitezke, eta gutun-azal batean, lanaren eta egilearen gaineko datuak idatzi beharko dira. Gehienezko iraupenak 5 minutukoa izan behar du.\nLanak entregatzeko epea ekainaren 22ra arte dago zabalik.\n> Trikitixa Egunerako logotipo lehiaketa deitu dute\n2009ko Trikitixa Egunerako logotipoa aukeratzeko lehiaketa deitu dute antolatzaileek. Edozeinek parte har dezake. Derrigorrez sartu beharreko esaldia hauxe da: Deba Goieneko Trikitixa Eguna 2009, apirilak 25, Antzuola. Norberak nahi beste lan egin ditzake, euskarri digitalean eta paperean, gutun-azal eta goitizen sistemaren bidez. Antzuolako Udal Kultura Batzordera bidali behar dira lanok. 200 euroko saria emango dute. Argibide gehiago Udaleko Kultura batzordean, 943 76 62 46 telefonoan.\n> Kartel lehiaketa Aratusteak iragartzeko\nAratusteak iragarriko dituen kartela hautatu gura du Kultura Sailak. Honako baldintza hauek bete beharko dira: neurria 50x70 zentimetrokoa izango da, eta ordenagailuan eginez gero, DIN-A3an aurkez daiteke. Eta derrigorrez testu hau izan behar du: Aratusteak Aretxabaleta 2009. Irabazleak 300 euro jasoko ditu.\nLanak urtarrilaren 23ra bitartean jasoko dituzte Arkupe kultura etxean.\nMUko ikasleei zuzendutako lehiaketa. Lanak aurkezteko epea otsailaren 2an bukatuko da. www.huhezinema.com\n> Martxoaren 8rako kartel lehiaketa\nArauak eta informazioa Emakume Txokoan (943 79 41 39) edo www.arrasate-mondragon.org helbidean. Epea: otsailaren 16ra arte zabalik.\n> Maskarada taldearen azken antzezlana Amaia antzokian: 'Ohean'\nMaskarada taldeak Ohean lana antzeztuko du domekan, 19:30ean. Taula gainean Aitor Beltran eta Matxalen de Pedro egongo dira, Carlos Panerak zuzenduta. Unai Elorriagak egokitu eta euskaratu du lana. Sarrerak, 10 eurotan.\n> 'Brokers', Yllanaren antzezlana\ndomekan Santa Ana aretoan\nGoi finantzen munduaren parodia ekarriko dute oraingoan Yllanakoek. Negozioen munduko lau exekutibo dira antzezlaneko protagonistak. Domekan, Santa Ana aretoan, 19:30ean. Sarrerak 10 eurotan daude salgai kultura etxean.\n> Aratusteetako argazki zaharrak jaso nahi dituzte\nOtsailaren 22an ospatuko den Aratuste-domekari begira proiektutxo bat darabil esku artean artxiboak, eta hori aurrera ateratzeko ezinbestekoa du argazkiak biltzea. Herritarrek etxean gordeta dituztenak pilatu gurako lituzkete. Argazki kamera digitalarekin ateratakoak eta paperean daudenak, guztiak jasoko dituzte.\nArkupe kultura etxeko bigarren solairuan dagoen bulegoan utzi behar dituzte argazkiok herritarrek.


Metrika eta baliabideak – Ahozko euskal literatura\nBertsogintza ahozko literaturaren genero bat denez, edozein literaturaren baliabideak erabiltzen ditu: fonikoak (onomatopeiak, hitz-jokoak), sintaktikoak (ordena aldaketak, paralelismoak…), irudizkoak (metaforak, konparazioak…). Bada, ordea, bertsolaritzaren sortze teknika bereziki karakterizatzen duen ezaugarri bat: atzekoz aurrerako teknika erabiltzen da bertso bat osatzerakoan, hau da, lehenik, ideia nagusia bilatzen edo pentsatzen da, eta gero, bukaera emango dion ideia nagusiaren arabera tolesten dira beste guztiak.\nMetrikaren aldetik, bertsolaritza egituratzeko unitatea bertsoa da, ahapaldia edo estrofa esaten dena.\nAhapaldi edo bertso batek hiru arau nagusi bete behar ditu:\nKantatu ahal izateko doinua behar du.\nMolde bakoitzaren arabera silabak ondo neurtu behar dira.\nPuntu bakoitza errimatu egin behar da.\nBanan-banan hartu eta osagarri bakoitza aztertuko dugu:\nBertsoa edo ahapaldia kantatu egin behar dela kontuan izanik, kantatzeko doinua edo airea behar da. Doinua hitzaren laguntzailea da. Ehunka dira Euskal Herriko bertsolariek erabili zituzten eta erabiltzen dituzten doinuak. Euskal kantutegiko doinuak, elizakoak eta abesti ezagunak erabiltzen dira gehienbat. Azken urteotan, doinu berrien ekarpena sumatu da bertsolarien artean, norberak osatuak batzuk eta musikari baten laguntzaz eginak besteak. Neurri mota bakoitza doinu askotan kanta daiteke. Adibideak (bertso bat 2-3 doinutan kantatua)\nEgokia litzateke molde txikiko edo nagusiko ahapaldi bat eta bera doinu bat baino gehiagorekin abestu daitezkeela entzun ahal izatea\nHauxe da bertso teknikaren gauzarik zailenetakoa, ez baita nolanahi neurtu behar, oso zehatz baizik. Gaizki neurtzen baldin bada, ezingo da ondo kantatu. Beraz, neurria oso zehatza da. Esaldiek doinuarekin batera joan behar dute, eta doinua amaitzen denean, ahapaldia ere bukatu egin behar da. Silabak ez ditu bertsolariak hatzekin kontatzen, gauzak esaten eta kantatzen jakiteko doinuak markatzen dio ibilbidea.\nMolde bakoitzaren arabera, neurri motak honela sailka daitezke:\n3.1. Molde txikian:\nOinak (errimatzen duten hitzak) bi lerrotik bi lerrora azaltzen dira.\nOin batetik bestera dagoen tarteari puntua deritza.\nKopla txikiak 4 lerro ditu, 2 puntu eta 7 / 6 silabako erritmoa.\nZortziko txikiak 8 lerro ditu, 4 puntu eta 7 / 6 silabako erritmoa.\nHamarreko txikiak 10 lerro ditu, 5 puntu eta 7 / 6 silabako erritmoa.\n3.1.1. Kopla txikia\n7 ……………………Josetxo Olaberriko\n6 ………………….zer dezu negarrez?\n7 ……………………amak tabernarako\n6 ………………….dirurik eman ez.\n3.1.2. Zortziko txikia\n7………………….Behin batean Loiolan\n7………………….hantxe ikusi nuan\n6………………….neskatxa bat plazan:\n7…………………..txoria baino ere\n7………………….Huraxe bai polita,\n6………………….han politik bazan!\nEne Lukas maitea\n13 ………………… Ene Lukas maitea zer bihotza duzun\n13 ………………… gutaz arta hartzeko, izanik hoin urrun!\n13 ………………… Beldurtzeko da Eskual Herrian ez dugun\n13 ………………… zu bezalakotarik bi miletan ehun.\n(F. Aire, Xalbadorrek jasoa)\nIparraldeko idazkeran zortziko txikia lau lerrotan idazten da.\n7 ………………… Gitarra zahartxo bat det\n6 ………………… nik nere laguna.\n7 ………………… Horrela ibiltzen da\n6 ………………… artist’euskalduna:\n7 ………………… egun batean pobre,\n6 ………………… bestietan jauna,\n7 ………………… kantatzen pasatzen det\n6 ………………… nik beti eguna.\n3.1.3. Hamarreko txikia\nGizon eta herriak\n7………………….Gizon eta herriak\n6 ………………..dabiltza beldurrez,\n6………………….lehor eta urez,\n7………………….kanpotik hitz ederrak\n7………………….zein dirade gaiztoak?\n6………………….besteak bai, gu ez!\n7………………….indarra nagusi ta\n7 …………………Modaren esplikatzen\n6 …………………behar dut nik hasi,\n7 …………………gazte maiteak hori\n6 …………………behauzue ikusi;\n7 …………………oraingo moda hori\n6 …………………ez baita itsusi\n7 …………………modan emanak ditut\n6 …………………arropa ta guzi,\n7 …………………gaztiek orain modan\n6 …………………behar dute bizi\n3.2. Molde handian:\nMolde handiko hiru neurri mota hauen ezaugarriak honela laburbilduko ditugu:\n10 / 8 silabako erritmoa dute neurri handiko ahapaldiek.\nOinak bi lerrotik bi lerrora azaltzen dira (puntu bat osatuz)\n10 silabako lerroek etenaldi bat dute erdian, 5 / 5 (doinuak eskatzen du)\nMolde txikian bezala, kopla handiak 4 lerro eta 2 puntu ditu.\nZortziko handiak, 8 lerro eta 4 puntu ditu\nHamarreko handiak, 10 lerro eta 5 puntu ditu\n3.2.1. Kopla handia\n10 ………………… Armen hartzera deitu ninduen\n8…………………… gazterik zorte etsaiak,\n10…………………. urrundu nintzen herri alderat\n8…………………… itzuliz usu begiak.\n3.2.2. Zortziko handia\n10…………………Ume eder bat ikusi nuan\n8…………………. Donostiako kalean,\n10…………………hitz erditxo bat hari esan gabe\n8…………………. nola pasatu parean?\n10…………………Gorputza zuan liraina eta\n8…………………. oinak zebiltzan airean,\n10…………………politagorik ez det ikusi\n8…………………. nere begien aurrean.\nEmazte zenaren soinekoa\n(Fernando Aire “Xalbador”)\n8 …………………. bertso koxkor bat edo bi\n8 …………………. biok arpegiz arpegi\n8 …………………. alperrikako bi begi\n8 …………………. baina nik ikuste haut hi\nBasarriren bertso bat\n10 …………………Pasa dituzu ingurutako\n8 …………………. mendiak eta basoak,\n10 …………………zeinek kontatu jarri dituzun\n8 …………………. une alai ta goxoak;\n10 …………………hirurogeita bost urte ditu\n8 …………………. Goierriko txoritxoak,\n10 …………………geroztik beti zugan zorretan\n8 …………………. euskera eta euskal bertsoak.\n(Iñaki Eizmendi “Basarri”)\nPello Errotaren bertso bat\n10 …………………Astiasutik gaur etorri naiz\n8 …………………. automobiltxo batian\n10 …………………Donostiyara bertsuetako\n8 …………………. guztizko borondatian\n10 …………………Inazio Sagasti (?) da kontra\n8 …………………. ez dadukat apartian\n10 …………………zein gean hobenak probatutzera\n8 …………………. bi Lasarteko partian.\nPello Errotak Donostian egin zuen saio batean jasoa.\n(Jose Elizegi “Pello Errota”)\n2.3.3. Hamarreko handia\n10 …………………Amodioa gauza tristea\n8 …………………. bihotzen higatzailea,\n10 …………………guziz enea bezala bada\n8 …………………. esperantzarik gabea,\n10 …………………gizonarentzat hau baino malur\n8 …………………. handiagorik badea?\n10 …………………ikusten eta ezin eskura\n8 …………………. maitatzen duen lorea!\n10 …………………hunela bizi baino aunitzez\n8 …………………. hobe litaike hiltzea.\n10 …………………begi argiak, buru xanpala,\n8………………….. moko tentia aurrera,\n10………………… gorputza motza, hanka laburrak,\n8………………….. xaltokako ibilera,\n10………………… xalapartako hegalaria\n3.3. Molde bereziak:\nNeurri txikiko eta handiko arauak ez dituzte betetzen, osorik behintzat. Neurri berezietan oin guztiak ez doaz bi lerrotik bi lerrora: batzuetan lerrotik lerrora ere bai. Silaben metrika ere ez da ohikoa, eta doinuak ere bereziak dira.\nNeurri berezien arloa bukatzeko, bertsolarien artean ezagunenak diren doinuen zerrenda doakizue ondoren:\nAi, hori begi ederra\n8 …………………Ai, hori begi ederra\n8 …………………iruditzen zait eperra,\n8 …………………gauza hoberikan zer da?\n10 ……………… Ointxo polita, zapata eder\n8 …………………txorkatila guztiz fina,\n8 …………………jantzi ederki egina\n8 …………………telia modako fina…\n8 …………………Ai, neretzako bazina!\nAizak, hi mutil mainontzi\n8 …………………Aizak, hi mutil mainontzi,\n8 …………………nagusiari goraintzi.\n10 ……………… Ez al hakiken hor pipa hartzea\n6 …………………ez zela lizentzi?\n8 …………………Jenio txar hoiek utzi\n8 …………………bestela hezurrak hautsi,\n10 ……………… gizalegea nola behar den\n6 …………………ezin erakutsi!\nBegira nago jarria, beraz\n10 …………………Begira nago jarria beraz\n8 …………………. zeru erditik mundura\n10 …………………Bilbo aldeak sortu du nere\n8 …………………. barrunpe hontan ardura,\n10 …………………kez estalia ikusitzen det\n8 ………………… hiri handien modura\n8 …………………. hori da zatar itxura. (bir)\n10 …………………Zalantzan nago oraindik ere\n8 …………………..petrolioa den hura,\n10 …………………hurbildu eta konturatu naiz\n8 …………………..dela Nerbioiko ura. (bir)\nDoinua: Manolo Urbietak moldatua\n7 …………………Milla zortziregun-ta\n6 …………………irurogeita biyan,\n7 …………………bertso bi jarritzeko,\n5 …………………nua abiyan.\n7 …………………Betroi bat artu nuben\n6 …………………Ernani’n periyan,\n7 …………………galantziya egingo\n6 …………………nubela agiyan…\n6 …………………Beti auleriyan,\n6 …………………tristura begiyan;\n6 …………………ez haren premiyan\n6 …………………nere familiyan…\n7 …………………Xenpelar’ek daukazki\n5 …………………Errenteriya’n (bir)\nBiribila da lur gaina\n8 ………………… Biribila da lur gaina,\n7 …………………itsasoa urdina\n8 …………………zerua ere berdina,\n8 …………………euskaldunen aterpea\n7 …………………haizea zen antxina (bir)\n8 …………………han, Isturitz, Altamira\n7 …………………hemen Santimamiña,\n7 …………………Anbotoko sorgina,\n8 …………………gure arima dago harriz\n7 …………………eta haizez egina. (bir)\n8 …………………Gai horrek badu mamia\n7 …………………baldin ez banago gor,\n8 …………………hainbat jende gizaseme\n7 …………………ikusten ari naiz hor;\n8 …………………ogiaz gain gizonari\n7 …………………anitz gauza zaio zor,\n8 …………………bestela mundu hontara\n7 …………………hobe ez gaitezen sor.\n8 …………………Ogiakin justizia\n7 …………………behar dugu derrigor,\n8 …………………hau sinisten ez duenik\n7 …………………ba al da hemen inor? (bir)\n8 …………………Berriro itzuliko balitz\n8 …………………iragan denbora arrotza\n8 …………………Berdin kontsumi nezake\n8 …………………bainila gozo artean\n8 …………………itsaso urrun batetan\n8 …………………irudimena galdurik\n8 …………………udaberriko euritan\n8 …………………larrosak pizten ikusiz\n8 …………………osaba komertzianterik\n8 …………………ez nuen izan Habanan\n8 …………………pianorik ez zegoen\n8 …………………bizi nintzen etxe hartan\n8 …………………neskatxen puntila finak\n8 …………………udako arratsaldetan\n8 …………………errosario santua\n8 …………………neguko gela hotzetan.\n8 …………………Ia gureak egin du,\n8 …………………badegu zeinek agindu.\n7 …………………Ez oraindik umildu,\n7 …………………alkarrengana bildu;\n8 …………………gerra nahi duen guzia,\n8 …………………berari kendu bizia.\n8 …………………Ikusten duzu goizean\n8 …………………argia hasten denean\n8 …………………menditto baten gainean:\n10 ……………….etxe ttipitto aintzin xuri bat\n8 …………………lau haitz-ondoren erdian\n8 …………………xakur xuri bat atean\n8 …………………iturriño bat aldean\n8 …………………han bizi naiz bakean.\n10 …………………Itxaso hori dago zatarra\n10 …………………nire oihua eta negarra\n10 …………………untzi bat horra nun azaltzen den\n8 …………………. nik behar nuen izarra (bir)\n8 …………………. oraintxe sartu zait harra\n8 …………………. berriz piztutzeko garra\n8 …………………. baina hau da zori txarra\n10 …………………ikusi naute aurrean eta\n8 …………………. ai hau destino baldarra\n10 …………………laguna ondotik pasatu eta\n8 …………………. nik hemen ito beharra.\nJoana Bixenta Olabe\n10 …………………Amak esan dit, etxeko errenta\n10 …………………pagatzeko dirurik ez zuben ta.\n10 …………………ia egingo dion mesere\n10 …………………illabetian geienaz ere\n5 …………………. itxoitia\n10 …………………bada zierto dela ematia\n10 …………………pasa baiño len illabetia.\n12 …………………Maite bat maitatzen det maitagarria\n12 …………………begi ederra du ta guztiz argia\n5 …………………. daukat urruti,\n10 …………………bainan ezin kendu det burutik\n5 …………………. haren itxura,\n10 …………………saldu ahal baliteke pisura,\n6 …………………. urrearen truke\n10 …………………nork erosi faltako ez luke. (bir)\n(Juan Inazio Iztueta)\n10 …………………Leiho ertzetik entzun dezaket\n8 …………………..itsasoaren indarra,\n10 …………………olatu pila, nola lehertzen dan\n8 …………………..braust eta braust barra-barra,\n10 …………………pentsatze hutsak begietara\n8 ………………..…ekartzen didan negarra,\n8 ………………..…momentu triste xamarra,\n8 ………………..…eskegi nuen txamarra, (bir)\n10 …………………ni bezelako gizon batentzat\n8 ………………..…ez ote da zoritxarra,\n10 …………………itsasoa hain hurbil izan da\n8 ………………..…ohean egon beharra. (bir)\nDoinua: J.L. Antsorenak moldatua\n8 ……………….….ardatz eta oinarria\n8 ………………….orain maitale berria,\n8 ……………….…omen zegoen herria;\n8 ……………….…garai batean irria\n8 ……………….…orain malko iturria (bir)\n10 …………..……ezkondu eta ase nahi nuen\n8 ………………….maitasunan egarria,\n10 ……….…….…orain horrela egon beharra\n8 ……………….…bai dala penagarria! (bir)\n(Anjel Mari Peñagarikano)\nNeurriari dagokionez, zehatza izan behar du eta bertsolariarentzat ongi neurtzea lan zaila da. Bertsolariak baditu alabaina klabe batzuk euskarak eskaintzen dituen baliabideak ongi aprobetxatzeko eta bat-batean ari denean hitzekin konbinazio egokiak egiteko.\n3.4. Neurri zehatzak:\nNeurri zehatza emateko baliabideak\nNeurri zehatza emateko zenbait baliabide baditu bertsolariak, eta horietako bat hitzekin jokatzen jakitea da. Hitz guztiak ez dira, ordea, berdinak. Batzuk, ken-ipinikoak dira, eta horiek hain zuzen esaldiari zalutasuna eman diezaiokete. Esaterako: hain, txit, bai, ez, gaur…\nBeste klabe bat atzizkiekin jokatzea da. Esaterako: norantz-norantza, nondik-nondikan, gera-gerade, gaurtik-gaurdanik, gizon-gizonki, …\nHitz elkartuen egitura erabiltzeko erraztasun handiak ematen ditu euskarak, eta oso ugariak dira gainera: etxe gaina/etxearen gaina, mendi gailurra/mendiaren gailurra, diru hotsa/diruaren hotsa, heriotza orduan/heriotzaren orduan…\nBeste sail bat luzadurekin eta laburdurekin jokatzea da. Adibide batzuk: genuen-genun, duela-dula, egin ezazu-egizu, pentsatu-pentsau…\nElipsia zerbait ezabatzea edo ulertutzat ematea da. Izan daiteke hitz bat edo gehiago. Baita esaldi osoa ere. Esaterako:\nez haren premian\nHitz sinonimoez baliatzea, euren luze-laburraren arabera komeni den moduan. Adibidez: maiz-sarri-anitzetan-hainbestetan; pizti-abere-animalia…\nPuntua zer den ere argitu behar da : oin batetik bestera doan zatia da puntua. Beste era batera esanda, oin bakoitzak puntu bat adierazten du. Gehienetan, bi lerrotik bi lerrora joaten da puntua, baina, doinu berezietan lerrotik lerrora ere osa daiteke. Adibidez:\nErrima hoskidetasunean oinarritzen da. Errima, txarra, ona, oso ona… izan daiteke erabiltzen diren hitzen arabera. Horretarako, honako errima-arauok erabiltzen dira:\nKontsonate hoskideak: aurreko bokala berdintzen da\nTS-TZ-TX mahatsa– latza– martxa\nhitsa– hitza– txitxa\nRR sagarra- belarra\nDiptongoak: besterik gabe errima ona egiten dute\nL-N-R-S-Z-TS-TZ kontsonantez bukatzen diren hitzek aurreko bokalaren berdintasuna aski dute:\nHitza A-AK mugatzaileaz edo deklinabide atzizkiaz bukatzen denean (-N,-RA,-TIK…) hitzaren aurreko silabak ere errimatu behar du:\nA bokalaz bukatzen diren hitzetan azken aurreko silabako bokala ere berdina bada, errima hobea da:\nA – E – I – O – U bokalez bukatzean, azken aurreko silabako bokala berdina izatea hobesten da:\nBertso berean oin bera errepikatzea txartzat ematen da, eta poto egitea esaten zaio. Hitz homonimoak, jakina, salbuespen dira: heldu-heldu, berriz-berriz, ura-hura…


Igor Emery, Real Union klubeko presidentea: “Ilusioa da guretzat hitzik garrantzitsuena” – Irunero\nPosted on 2021(e)ko abuztuak 24 by Irunero\nZergatik erabaki zenuen proiektu honetan murgiltzea?\nFamiliaren erabakia izan zen. Real Union taldeari laguntzeko asmoa aspalditik dator. Gure familiak urte luzez izan du Real Unionekiko lotura eta beti gure familiako kluba dela sentitu dugu, hau da, etxeko kluba. Klubak laguntza apur bat behar zuela jakinda, azkenean, urratsa egin genuen eta orain hementxe gaude.\nZuzendaritza batzorde berriarekin Real Union klubarentzat aro berri bat hasi da?\nBai. Klubeko langileak mantendu ditugu, hortaz, aurretik zeuden pertsonek klubarentzako lan egiten jarraituko dute eta, gainera, gu pozik gaude beraiekin. Hortik aurrera, egia da batzordea osatzen duten pertsonak aldatu direla. Kontseilari guztiak berriak dira eta, horretarako, Irungo eta bailarako jendea bilatu dugu. Irungo klub indartsu bat bultzatu nahi dugu, baina bailara guztiarentzat. Hau da, kideek sentimendu txuri beltza dute. Nahiko argi genuen nolako profila nahi genuen eta beraiengan aurkitu dugu.\n“Irungo klub indartsu bat bultzatu nahi dugu, baina bailara guztiarentzat”\nZuen proiektua ilusio hitzarekin laburbildu daitekeela esango zenuke?\nIlusioa da guretzako hitzik garrantzitsuena. Azken urteetan Real Unionekiko sentimendu apalagoa zegoela ikusi da eta hori berpiztu beharra dago. Lehen taldea maila berri, garrantzitsu eta erakargarri batean dagoela jakinda, ez dugu ahaztu behar harrobia ere landu behar dugula. Irungo eskoletatik hasita, beheko mailetan beste modu batean lan egin behar dugula uste dut, indarra emanez eta gure ilusioa maila horietara eramateko. Lehentasunak lehen taldean eta harrobian daude, klubaren iraunkortasuna harrobian baitago.\nIrungo zein inguruko herrietako gainontzeko kirol taldeekin biltzen hasi zarete, zertarako?\nReal Unionen harrobia ez dira bakarrik etxean ditugun taldeak, bailarako harrobiak inguruan dauzkagun klubez osatuta egon behar du. Irunen Landetxa, Mariño, Behobia, San Marcial eta Dunboa taldeak dauzkagu eta Hondarribian ere beste kirol talde on bat dugu, Ipar Euskal Herria, Bera eta Lesaka ahaztu gabe. Beraiekin harremanak berreskuratu nahi ditugu, gure harremana normaltasunera itzultzeko.\nGainera, zelai erantsiaren itxura aldatzeko lanak hasi dira?\nIrungo Udalari zein Gipuzkoako Foru Aldundiari eskerrak eman behar dizkiogu beheko zelaia aldatzeko egin duten ahaleginarengatik. Zelai hori, lehen taldeak erabiltzeaz gainera, talde guztientzat ere izango da, bertatik igaroko baitira harrobiko talde guztiak. Lanek bi hilabete iraungo dute. Kluba indartzeko zelai hori indartzea eta berritzea beharrezkoa zela uste genuen.\nJada 2021/2022 denboraldiko taldeen aurkezpena egin duzue. Klubeko taldeak denboraldiko erronkei aurre egiteko prest ikusten dituzu?\nIlusio handia dutela uste dut. Lehen taldeak epe laburreko lana eskatzen du, baina gure beste lehentasuna harrobia da. Ilusio handia ematen digu harrobia lantzeak, ume eta gazte horiek guztiek beraiekin gaudela senti dezaten. Beraz, hori lotzen saiatuko gara. Ilusio hori sentitzen dugu eta guk urratsak egin beharko ditugu gure babesa sentitu dezaten.\nLehen taldeak erronka garrantzitsua du denboraldi honetarako?\nZentzu horretan, nahiko lasai gaude, aurreko denboraldian ikusi ahal izan genuenez taldeak goi mailako futbola jokatu zuen hemen eta emaitzak oso onak izan ziren. Oso ondo hasi ziren lanean iazko aurre-denboraldian, lan handia egin zuten urte guztian zehar eta emaitzak iritsi ziren. Lorpen garrantzitsuena da aurten taldea lehen maila horretan egongo dela ikustea. Liga gogorra izango da eta beste taldeek ahalegin berezia eskatuko digute. Klubarentzat zein zaleentzat oso denboraldi polita izango da.\n“Aurten albistea ez da belar gainean egongo, harmailetan egongo da gehienbat”\nZaletuak harmailetara itzultzea pizgarri bat izango da klubarentzat?\nAurkezpen eguneko ekitaldian aipatu genuenez eta Racing taldearen aurkako partiduan ikusi genuenez, aurten albistea ez da belar gainean egongo, harmailetan egongo da gehienbat. Berriro zaletuak harmailetan ikusiko ditugu, taldearekin batera gozatzen eta Stadium Galaz disfrutatzen. Racingaren aurkako partidua polita izan zen, gol politak ikusi genituen eta zaletuekin batera ospatu ahal izan genituen.\nZeintzuk izango dira datozen aste eta hilabeteetan klubarekin loturik zaletuek atzemango dituzten lehen aldaketak?\nDagoeneko lanean hasi gara, klubean aurpegi berriak daude eta Real Union eguneratzeko jo eta ke ari gara lanean. Izan ere, gauza asko eguneratu behar dira. Hemendik hilabete batzuetara aurrean ikusten dugun zelai honek beste itxura bat izatea espero dut.\nPosted in KirolakTagged denboraldi hasiera, futbola, Igor Emery, irun, irunero, kirolak, Real Union, Real Unioneko lehendakaria, Stafium Gal, Txuri beltz


Lehengo Hazparne - Dudarik gabe Euskal Herriko pesta ederrena\n2021 Agorrilaren 8an Igandea\nEuskal Herriko pesta ederrena - Kitorik\nEuskal Ezteiak, Kantuak, Dantza, Pilota, Danzaldi Herrikoia\nEuskal Herriko pesta ederrena\nHazparne berriz ere bere erroengana joaiten da 21. “Lehengo Hazparne” honen kari, Euskal Herrian ezin hutsegina bilakatu den pesta. Errezeta, emozio, pesta eta kirol tradizio nahasketa gozagarria da, garaiko jantzitan egiten diren ezteiekin, jantzirik egiten den ibilaldiarekin eta musikarekin eta gaur egungo pilotari hoberenak biltzen dituzten pilota partidekin. Hau guzia motordun ibilgailu guziei hetsia zaien herri barnean. Lehengo Hazparne, hazpandarrek haien erroak berriz atxemaiteko eta tradizioa atxikitzeko xedea duten hazpandarrendako antolatzen duten memento berezia baldin bada ere, harro dira honen partekatzea turismo denboraldian. Kitorik den ikusgarria, lagun arteko giroan eta belaunaldi guziendako dena, huts egin behar ez dena!\nNabarmentzen eta Animazioak\nLehengo Hazparne, 1900 urtean bezala\nHerrikoi Baten Berriz\nEuskal Ezteiak, Kantuak, Dantza\nPilota, Euskal Kirolak\nLehengo Hazparne... Euskal herriko pesta ederrena\nHazparnek harrera egiten dizue paregabeko egun batendako\n2017ko Lehengo Hazparne, 1900 urtean bezala\n1900ko pesta herrikoi baten berriz muntatzea\nEuskal Ezteiak, Kantuak, Dantza, Pilota,\nEuskal Kirolak, Danzaldi Herrikoia


Tantaka datorren uholdea | Politika | Berria\nTantaka datorren uholdea\nBihar espetxeratuko dute Julen Ibarrola gaztea, errotuladore batez pintaketa bat egin izana leporatuta ezarri dioten urtebeteko kartzela zigorra betetzen has dadin. Haren herrikide Alfredo Remirez ere espetxeratu zuten, duela hiru hilabete. Tantaka iristen ari dira halako zigor eta isunak, baina jarioak ez du etenik aspaldi honetan.\n2014ko irailean Loiolan egindakoherri harresia. Isuna jarri diete han egondako lagun biri. IDOIA ZABALETA / ARGAZKI PRESS Tamaina handiagoan ikusi\nBihar, Julen Ibarrola Amurrioko (Araba) gazteak kartzelara sartu beharko du, Espainiako Auzitegi Nazionalak ezarritako urtebeteko zigorra betetzeko. 2014ko uztailean errotuladore batekin pintaketa bat egitea leporatu zioten; Espainiako Auzitegi Gorenak zigorra berretsi ostean, bete egin beharko du, Basauriko espetxean (Bizkaia). Han herrikide bat du zain: Alfredo Remirez amurrioarra. Iazko azaroaren 4an espetxeratu zuten, hura ere urtebeteko zigorrarekin. Haren delituak: 2005ean Amurrioko jaietan preso bat irudikatzen zuen kartoizko panpina ateratzea, eta urte batzuk geroago sare sozialetan txio batzuk argitaratzea.\nHoriexek dira kasurik larrienak, bi lagunen espetxeratzea ekarri dutelako, baina ez bakarrak. Azken bolada honetan ugaldu egin dira epaiketak, auzitegian deklaratzeko deialdiak, isunak eta bestelakoak, gehienetan adierazpen askatasunarekin edo gizarte mugimenduen ohiko jarduerarekin zerikusia duten delituak zigortzeko, eta, askotan, akusatuei egozten dizkieten ustezko delitu horiek oso deigarriak dira: sare sozialetan mezuak idazteagatik Armiarma operazioan atxilotutakoen kontrako epaiketak, La Haine eta Ahotsa.info hedabideetako kolaboratzaileen kontrako auzibideak, seme presoa noiz askatuko kartzelaren aurrean zain egoteagatik Egoi Alberdi preso ohiaren amari jarritako isuna, 2014an Loiolako herri harresian parte hartu zuten bi lagunei ezarritakoa, eta abar.\nEta badirudi datozen asteetan horrelako auzibideak are gehiago ugalduko direla: otsailaren 13an, Donostian epaiketa bat egingo da Gipuzkoako hiriburuan antolatutako protestaldi baten harira, martxoaren 5ean beste bi gazte epaituko dituzte mozal legearen kontra 2017ko maiatzean Usurbilgo tren geltokian (Gipuzkoa) egindako protesta bat dela eta —gazte horietako bat trenak harrapatu zuen ekintza hartan, eta zauri larriak izan zituen—, eta beste batzuk daude bidean, iazko udan turismo ereduaren kontrako mobilizazioetan parte hartzeagatik, Kataluniako prozesuaren aldeko propaganda banatzeagatik eta antzeko arrazoiak direla medio.\nTantaka datoz auzibide eta zigorrak, banaka-banaka, baina etenik gabe. Askotan, ez dute oihartzun handirik izaten hedabideetan, eta herritar askorentzat oharkabean igarotzen dira: azken buruan, zigorrak txikiak dira, euskal gatazka politikoarekin zerikusia duten beste auzibide batzuetan ezarritakoekin alderatuta. Baina tanta horien guztien etengabeko jarioak uholdea osatzen du, eta jende askoren bizitza oso modu larrian baldintza dezake.\nEleak/Libre mugimenduak «errepresio zuria» esamoldea erabiltzen du jazarpen mota hau deskribatzeko. «Estatuak bazuen tresneria oso bat terrorismoaren kontrako politika deritzonari ekiteko, eta egoera politiko berrian eta krisiaren ondorioz sorturiko erantzun sozialari aurre egiteko, lehengo legeria desmuntatu eta egokitu beharrean, hari eutsi eta bestelako tresnak sortu ditu: mozal legea eta Zigor Kode berria», azaldu du Eleak/Libre mugimenduko eledun Joseba Alvarezek.\nMozal legea da tresna berri horietako bat —Herritarren Segurtasun Legea da haren izendapen ofiziala, inor gutxik erabiltzen duen arren—. Funtsean, epaiketa prozesutik kanpo uztea dakar lege horrek. Zenbait delitutan, Poliziak zuzenean isuna jartzeko gaitasuna du, epaiketa batean ezer frogatzeko beharrizanik gabe. Eta indar politiko gehienak haren kontra dauden arren, ez da salbuespena, Polizia mota guztiek —haien arduradun politikoen kolorea edozein delarik ere— erabilitakoa baizik. Datu ofizialen arabera, Hego Euskal Herrian azken bi urte eta erdian 11.000 prozedura zabaldu dituzte mozal legea erabilita, eta horietatik 4.000 inguruk zerikusi zuzena dute eskubide zibil eta politikoen arloarekin —manifestazioak, protestak, afixak jartzea eta beste—.\nAlvarezek gogorarazi duenez, ETAk jarduera armatua bukatutzat eman aurreko ziklo politikoan legez kanporatzeak eta makrosumarioak ziren Espainiako Estatuaren tresna ohikoenak. Aro hori amaitu zen —presoen defentsan aritutako elkarteen aurkako makrosumarioa oraindik egiteko dago, ordea—, oraingo egoeraren ezaugarriak beste batzuk dira, «eta badirudi norbait urtebeterako kartzelara badoa zorte onekoa dela, edo soilki kalean egoteagatik isuna jasotzea ez dela hainbesterako. Errepresioa banalizatu egin da».\nJazarpen mota berriak oharkabean pasatzen dira, baina eraginkorrak dira oso. Espainiako Barne Ministerioak emandako datuen arabera, azken urtean gutxitu egin dira mobilizazioak Espainian. Eta ez dago arazorik pentsatzeko Euskal Herrian joera desberdina denik: «Euskal Herrian dagoen desmobilizazioaren arrazoietako bat da, seguru asko, gaur egun kalean zerbait eginez gero gerta dakizukeen gutxienekoa dela isuna jasotzea, eta kartzelara joateko aukera ere ez dagoela urrun».\nAiaraldean, behintzat, ez daude bertan gozo gelditzeko prest Julen Ibarrolaren kontrako jazarpenaren aurrean. Julen Libre plataforma sortu dute, eta aste osoan ekitaldi ugari egin dituzte: mobilizazioak eskola eta ikastetxeetan, auto ilarak, protesta zaratatsuak eta abar. Atzoko protestaldian, Ertzaintzak gazte bat identifikatu zuen errotuladore batez Julen libre idazteagatik. Iluntzean, berriz, manifestazioa egin zuten Amurrion.\n«Gure ustez, Julen ez da kartzelara joango errotuladore batekin margotzeagatik, gaztea eta independentista izateagatik baizik», esan du plataformako kide Galder Barbadok. «Ez dugu ulertzen Euskal Herriak konponbide prozesu bat abian jarri nahi duenean estatuak oraindik iraganeko formulak erabiltzea eta Auzitegi Nazionalak, hots, DNA frankista duen auzitegi batek 2018an euskal gazteak epaitzen jarraitzea».\nBarbadoren ustez, «oraingo errepresioa ez da garai batekoa bezain mediatikoa; zehatzagoa da, oso indibidualizatua eta neurtua, eta ez dakarkie garai batean adinako kostu politikorik. Horregatik da hain garrantzitsua horrelako kasuak salatzea eta ahalik eta gehien zabaltzea».\nAiaraldean ere, beste zenbait eskualdetan bezala, azken urteetan apaldu egin da presoen kopurua, batzuek askatasuna berreskuratu dutelako. Azken hiru hilabetean, aldiz, Remirez eta Ibarrola gehitu zaizkie zerrenda horri. Julen Libre plataforman ez dute ulertzen nolatan «Euskal Herria kartzelak husteko prozesu bat eraikitzen ahalegintzen ari den honetan» Espainiako Estatuaren erantzuna kartzelak berriro betetzea den.\n«Guk esaten dugu estatuak botak aldatu dituela, baina ostikoak ematen jarraitzeko», azaldu du Alvarezek. «Eta horren ondorioak herri mugimenduak nozitzen ditu batez ere. Mota guztietako herri mugimenduek, gainera: gaur egun, isunak dituzte gazte mugimenduek, etxe kaleratzeen kontrako mugimenduek, talde ekologistek, sindikatuek eta abarrek. Horregatik pentsatzen dugu gauza izan beharko genukeela horrelako albisteek sortzen duten amorrua erreakzio sozial bilakatzeko, indarrak aktibatu eta eraso horiei erantzun zabala ematen, ez baita gutxi batzuen arazoa».


“Urzu pabilioiaz Umezaintzaren eremua zabalduko dugu, eta berrikuntza gauzatuko dugu” - Mondraberri\nTxaro Iraeta (Arizmendi Ikastolako zuzendaria):\n“Urzu pabilioiaz Umezaintzaren eremua zabalduko dugu, eta berrikuntza gauzatuko dugu”\nSan Josepen, Umezaintzaren parean, Urzu pabilioi zaharra dago, hutsik. Arizmendik eraikin zaharra erosia du eta berrituko du.\nTestua: G.L.H. / Argazkiak: MB Artxiboa eta G.L.H. / 2011-ko maiatzak 25, asteazkena\nArizmendi Ikastolak proiektu berritzaile batzuk ditu esku artean. Horietako bat da Umezaintzaren eremua zabaltzea, hain zuzen, gune horren ondoan dagoen Urzu pabilioi industrial ohia berrituz.\nZabaltze horrek ere berrikuntzarekin gauzapena du helburu. Horri guztiorri buruzko xehetasun gehiago ezagutu nahi izan ditugu, eta Arizmendiko zuzendari orokorrarekin, Txaro Iraeta Irigoyen-ekin, izan gara:\n- Zertan datza Umezaintza berritzeko edo handitzeko proiektua?\n- Urzu pabiloia erosi genuenean Umezaintzako eremua zabaltzearen helburua geneukan nagusiki eta, baita ere, Ikastolak beste alor batzuetan zeuzkan beharrei erantzutea. Denbora motzean gauzak asko aldatu zaizkigu eta une honetan Urzuren bitartez daukagun asmo bikoitzari erantzun nahi diogu:\nAlde batetik, Umezaintzaren eremua zabaldu nahi dugu. Haur asko ditugu bertan eta egun ez ditugun azpiegitura eta zerbitzuak (adin eta talde bakoitzarentzat espazio zabalagoak, sukaldea eta jantokia, gurasoentzat azpiegiturak etab…) eskaintzeko eremua behar dugu.\nHalere, une honetan berrikuntza da zabalkuntza bezain garrantzitsua guretzat. Haur Hezkuntzan Uribarrin hasi dugun proiektua, datorren ikasturtean Olartera eta Basabeazpira hedatuko duguna, epe erdira Umezaintzan izango du bere gauzapena. Proiektu honetan espazioen kontzeptua zeharo desberdina da, ez dauka orain artekoekin zerikusirik. Espazio zabalagoak eta irekiak eskatzen ditu berrikuntza honek. Aurreko haurtzaindegietan lekurik ez zeukaten baliabideak ere ezinbestekoak ditugu, beraz espazio gehiago eta era oso desberdin batean diseinatuta edukitzea da mugitzen gaituena.\n- Urzu pabiloia erabiltzeak ekarriko luke oraingo instalazioak uztea?\n- Inolaz ere. Gaur San Josepen ditugun bi eraikinak eta Urzu bera, dena erabiliko dugu etorkizunean. Berrikuntza honek jadanik ditugun espazioen birkonfigurazioa eskatuko digula argi daukagu. Daukagun guztia aprobetxatu egoera onean dagoelako, optimizatu baina, era berean parametro berrietara egokitu. Horretarako jarriko dugu gure irudikapena jokoan. Etorkizuneko Umezaintza ez da izango egun dagoenaren eta berria egingo denaren batura konjunto osoaren remodelazioaren emaitza, baizik. Guzti hori ahalik eta baliabide gutxienekin. Hor dado gure erronka.\n- Ze fasetan dago proiektua? Obrak gutxi gora behera noiz hasiko diren aurreikusi daiteke?\n- Urzu erosi genuenetik neketsua izan da obrak egin ahal izateko bizi behar izan dugun prozesua. Pabilioiaren birkalifikazioa hezkuntzarako erabili ahal izateko, Intxausti eremu urbanistikoaren Plan Bereziaren elaborazioa… Bitartean ere Udalak permuta baten aukera aurkeztu zigun, prozesua asko mantsotu izan duen gertaera. Azkenean Udalaren asmoak bertan behera gelditu eta duela hilabete batzuk, berriro ere, Udalako arduradunekin batera, obrak egiteko behar dugun baimena lortzeko jorratu beharreko prozesuari heldu genion. Gauzak ondo joan direla ematen du eta epe motz batera baimena eduki ahal izango dugula espero dugu.\nBaimena lortu eta gero, obra proiektuaren elaborazioari helduko diogu. Gure bideragarritasun finantzieroari ere begiratu beharko diogu erabaki horiek hartzeko. Ez dut uste oso epe motzean Umezaintzako proiektuari heldu ahal izango diogunik, baina bere garaia ere helduko zaio. Uste dugun baino abiadura handiagoaz etorriko zaigu..\n- Zenbat ume, irakasle eta langile ari dira gaur egun Umezaintzan?\n- Umezaintzan gaur egun 222 haur ditugu 0 eta 6 urte bitartekoak. Hauek atenditzeko 35 langile dabiltza Umezaintzan irakasle, hezitzaile eta laguntzaileen artean, nahiz eta hauetariko batzuk jarduera osoan ez ari. Koadrila polita da eta hoberena merezi dute.


Eskola hodeian by Erein argitaletxea - Issuu\nEskola hodeian.qx:Maquetaciรณn 1\nEskola hodeian.qx:Maquetación 1\nMaketazioa: Erein Azala eta barruko irudiak: Estibalitz Jalón © Nerea Arrien © EREIN. Donostia 2018 ISBN: 978-84-9109-309-1 L. G.: SS-519/2018 EREIN Argitaletxea. Tolosa Etorbidea 107 20018 Donostia T 943 218 300 F 943 218 311 erein@erein.eus www.erein.eus Inprimatzailea: Itxaropena, S. A. Araba kalea, 45. 20800 Zarautz T 943 835 008 F 943 130 822 edizioak@itxaropena.net www.itxaropena.net\nESKOLA HODEIAN Marrazkiak: Estibalitz Jalรณn\n© Paula Arbide\nNerea Arrien (Lekeitio, 1976). Hamar urte nituela, piano-jotzaile izan nahi nuen. Geroago, ez dakit zein ideia xelebreren ondorioz, Biokimikako tituluarekin atera nintzen unibertsitatetik. Orain irakasle naiz eta, tarteetan, eleberriak irensten dituen munstroa. Etxekoentzako, berriz, amatxo. Eta zuentzako, uzten badidazue, 1001 gauetan ipuinak kontatzen dituen Xerezade. Gau horietan asmatu nuen Pentsatzeko txokoa, 2015. urtean Lizardi saria eskuratu zuen ipuina. Iaz, Gabriel Aresti sariketako akzesita jaso nuen “Matrioska” lanagatik eta aurten, Estibalitz Jalonek eta biok “Farolillo de papel” sariaz gozatu dugu Atrapa eguna liburuagatik.\nEstibalitz Jalón (1984). 2007an argitaratu zuen lehen lana, eta geroztik, hogeitaka liburu ilustratu ditu. 2009an, haurrentzako albumik onenaren egitasmoa saritzen duen Etxepare saria irabazi zuen, eta, 2010ean, 100 de hoy: Espainiar Estatuko Haur eta Gazte literaturako ilustratzaile eta idazleak izeneko erakusketan parte hartzeko aukeratua izan zen, IBBYren 32. Nazioarteko Kongresuan. Horrez gainera, Euskal Herriko haurrek bi urtez segidan hautatu dute beren ilustratzaile kutunen artean JUUL saria emanda. Aurten, Nerea Arrienekin batera, “Farolillo de papel” saria jaso du Atrapa eguna liburuagatik.\nmore onez esnatzen naizenean zirruetara alde egiten dut. Motxila etxean ahaztu eta andereñoren zigorra jasan behar dudanean, estratu batera jaisten naiz. Haserre nagoenean eta ekaitza datorrela sentitzen dudanean, kumuluninbo eran trinkotuta nago. Edo izoztuta geratzen naiz, elurrez betetako ninboestratu horietan. Gaur, gurasoek berria eman didatenean bezala. Gauza da aire, ur eta presioek menderatzen nautela. Andereñok azaldu digun uraren ziklo hori baino aldakorragoa naizela eta ez dudala zereginik. Hondartzara joan nahi eta eguraldikoak euria egingo duela esaten duenean bezala. Eguraldia bere kasa doalako. Jainkoek edo –amak esaten duen legez– zorteak baino\naldatu ezin dutelako. Eta ni hamabi urteko mutiko bat baino ez naiz. Andereñoren hitzetan, “beti hodeietan dagoena”. Zer egin dezaket nik horren kontra? Neure borondatearen aurka lurruntzen eta kondentsatzen banaiz? “Gure gorputzaren %95 ura da”, esaten du Martin maisuak. “Barkatu”, esan nahi nioke: “%95 urezkoak zuek zarete”. Beste %5ean nago ni, lurrunez, urez eta izotzez osatua. Hodeietan, bai; zirru, estratu, kumulu, kumulunimbo edo dena delakoetan. Arrazoi duzue. Eta? Ezin al du helduren batek hona igo? Hegazkinez, globoz, zer dakit nik! Ezetz dio amatxok. Neuk jaitsi behar dudala hodeietatik. Hara! Hain erraza izango balitz bezala! Eta atzo gauean, meeee egiten duten hodeiak kontatzen nituen bitartean, entzun egin nien gurasoei: “Ba, bera jaisten ez bada, geu igoko gara!”. “Igo daitezela”, pentsatu nuen. Ze demontre! Beraien errua da-eta ni beti hodeietan egotea! Amona Glorik esaten die igandeetan, haren etxera goazenean: “Ume hau kotoi artean hazi duzue”. Ez al dago hortxe guzti honen gakoa? Kotoietara ohitu banaute, non egongo naiz hodeietan baino hobeto?\nBaina gaur goizean, hamabi urte hauetako kotoi guztia kendu didate. Horrela, bat-batean, supituki. Eta kanpoan mara-mara erortzen ari ziren elur malutak hartu behar izan ditut nire hodeia osatzeko. Izoztuta geratu naiz, ninboestratu baten barruan. –Bagoaz –esan dute. –Nora? –galdetu diet. –Hodei artetik paseo bat egitera –aitak. –Baina, eta eskola? –nik. –Berria –amak. –Non egongo da nire eskola berria? –Hodeian.\nEskola hodeian.qx:MaquetaciĂłn 1\nz ote da hegazkin hau izango nire eskola? Hau ulertzen ote dute gurasoek hodei artean egoteko afizioaz? Gezurra badirudi ere, beldurra diot hegan egiteari. Katua hil zitzaidanetik. â&#x20AC;&#x153;Mixito hil daâ&#x20AC;?, esan zuen aitak eta, danba, hodei gainetik erori nintzen. Izugarrizko zartada hartu nuen esaldiaren kontra. Ordutik, beldurra diet leku garaiei. Baita neure hodeiari ere. Hodeiaren kontu hau ez da jolas zoro bat, ez naiz marrazki bizidunetan bezala hodei batean esertzen. Ez. Nola azaldu? Nire lagun Peruk marrazkiak egiten ditu triste dagoenean. Amona, pozik badago, kantari aritzen da. Amatxok ez dio berba egiteari uzten urduri\ndabilenean. Nik, berriz, barneko zer hori daukadanean, hodeira alde egiten dut. Hodeia, barneko zer horretatik ihes egiteko leku bat delako. Edo amets egitekoa; marrazkia, kanta eta berba bezalakoa. Zenbat eta amets handiagoa, orduan eta hodei altuagoa. Baina ez da posible barneko zer horretatik guztiz alde egitea. Hodeiak inoiz ez direlako nahi bezain garaiak. Hori erakutsi zidan Mixito hil zenean hartu nuen zartadak. Horregatik, hegazkinak erosotasunaren altuera gainditu duenean urduritzen hasi naiz. Oihuka, negarrez eta egon ezinik. Aitak eskolaren kontuari egotzi dio nire larritasuna, eta ordenagailua jarri dit oinetan. “Hauxe duzu zure eskola berria”, esan du. “Sartu pasahitza”. Eta luzatu dizkidan hizki- eta zenbaki-zerrenda idatzi dut pantailako laukitxoan. Eskola berria hiru zutabetan banatuta dago: foroak, ezkerrean; irakasgaiak, eskuinean; partaideak, erdian. “Hor daukazu: eskola berria hodeian”, esan du aitak. “Ate gabeko eskola”, gehitu du. –Bai zera, orduan denek alde egingo dute –erantzun diot purrust eginez. –Edo nahi duenak sartu –azaldu dit berak, nondik, nora eta nork zehaztu gabe.\nEta dena hain lausoa den hodei horretako eskolaz ari garela, ia konturatu gabe, altuera galdu dugu. Eta mendizaleei bezala, altuerako gaitza osatu zaidanean, argitasunez hasi naiz pentsatzen, lasaitasunez arnasten eta galderak egiten. “Heldu al gara?”. “Zenbat falta da?”. “Non gaude?”. Eta erantzunak entzuten nituen bitartean, hegazkinaren gurpilak atera dira eta lur hartu dugu. Beno, lur hartu dute, ni neure hodeian zintzilik geratu bainaiz.\nBadago aterik gabeko eskola bat. Ospitaletik, Trump dorretik edo merkatu txiki batetik, edonondik, sartu zaitezke bertara. Irudizko hizkuntzan idazten dira testuliburuak; hieroglifikoen misterio zaharrez edo emotikono modernoz. Hantxe matrikulatu dira Kleo, Kevin edo beti hodeietan dagoen Lur. Eta baita maitasuna, pasioa eta misterioa. Non dagoen leku berezi hori? Hodeian. Eskola hori hodeian dago.


Sopelako Udala - 2017ko Inkestas Rock Festibala irailaren 30ean ospatuko da\nZu hemen zaude: Hasiera Albisteak 2017ko Inkestas Rock Festibala irailaren 30ean ospatuko da\nInkestas Rock Festibala, Barraks Promotion-ek antolatutako musika jaialdia da, Sopelako Udalaren eta Dark Matter Booking-en laguntzarekin. Aurtengo hitzordua, datorren irailaren 30ean izango da, betiko lez, Udaletxeko plazan.\nGuztira 9 rock banda izango dira ikusgai, batzuk bertokoak eta beste batzuk gure mugetatik kanpokoak direnak. Hori bai, betiko moduan, kontzertuez gozatzeko ez da sarrerarik ordaindu beharko, doakoak izango baitira guztiak.\nAurtengo ediziorako, antolatzaileek kartel orekatua lortu dute, hurrengo musika bandek hartuko dute parte: Mars Red Sky, Adrift, Rise To Fall, Late To Scream, Knives, Wreck Totem, Conteiner, Song Of Anhubis eta Baltzak.\nInkestas Rock Festibala Sopelako eta Uribe Kostako gazteriari eskaintza rockeroa izateko helburuarekin sortzen da, inguruko taldeei beraien musika ezagutzera emateko aukera eskainiz gainera.\nHasieran lagunen artean egindako minikontzertua zena, egun musika rockeroarentzako hitzordu klasiko bihurtu da, edizioz edizio indartu egin da eta jaialdi erreferente ari da bihurtzen.


Hasi da jendea Oroimenaren Bulegora joaten - Soraluze - Plaentxia.eus\nHasi da jendea Oroimenaren Bulegora joaten\nUbane Madera Zangitu 2022-03-09 12:21\nIone Zuloaga Muxika Oroimenaren Bulegoan, gaur goizean, eguaztena.\nGaur, eguaztena, 10:00ak geroztik, zabalik da Aranzadi Zientzia Elkartearen Oroimenaren Bulegoa. Bertaratzen diren herritarrei arreta emateko Aranzadi elkarteko historialari Ione Zuloaga Muxika dago udaletxeko osoko bilkuren aretoan. Kontatu duenez, jendea hasi da bulegora joaten. 18:00ak arte izango da zabalik bulegoa.\nBigarren astea du Oroimenaren Bulegoak udaletxeko osoko bilkuren aretoan. Martxoko eguaztenetan izango da bertan, Soraluzen errepresioa jasan duten herritarren testigantzak batzen. “Soraluzen jaio direnen, hemen bizi direnen edo bizi izan zirenen zein errepresioa Soraluzen jasan izan zutenen eskubide urraketen berri jasotzea da helburua, dokumentazioa zein testigantzak, biak”, kontatu du Ione Zuloaga Muxika historialariak.\nZuloagak kontatu duenez, poliki-poliki herritarrak hasi dira bertaratzen. “Lehenengo egunetan gutxi etortzen dira eta gero joaten dira ugaritzen. Gu hementxe izango gara martxoko eguazten guztietan eta etortzen dena ongi etorria izango da. Gainera, ez dago zertan aldez aurretik txanda hartu behar”.\nHala ere, norbaitek informazio gehiago nahiko balu: 943 46 61 42 edo memoria@aranzadi.eus.\nHerriko memoria historikoari buruzko ikerketa abiaraziko dute, Aranzadiren eskutik\nUbane Madera Zangitu ots 21 Politika\nSoraluzen, herriko memoria historikoari buruzko ikerketa abiaraziko dute martxoan, Aranzadi Zientzia Elkartearen eskutik. Helburua da 1936tik gaur ...